Fresh-Education : ΠΣΑΕΠ - Ανακοίνωση για γραπτό διαγωνισμό ΑΣΕΠ\nΠΣΑΕΠ - Ανακοίνωση για γραπτό διαγωνισμό ΑΣΕΠ\nΣυνάδελφοι, σχετικά με το ενδεχόμενο που αφήνει ανοιχτό ο Υπουργός Παιδείας για\nγραπτό διαγωνισμό ΑΣΕΠ μέσα στο 2017 ως ΠΣΑΕΠ είμαστε κάθετοι και αμετακίνητοι: “Κανένας διαγωνισμός ΑΣΕΠ” για τους διορισμούς των εκπαιδευτικών. Πρέπει να προφυλαχθεί πάση θυσία η προϋπηρεσία των εκπαιδευτικών που υπηρετούν τόσα χρόνια τη δημόσια εκπαίδευση με πολλές προσωπικές θυσίες. Βεβαίως οι πληροφορίες που είχαμε εμείς μέχρι χθες είναι ότι δεν τίθεται θέμα γραπτού διαγωνισμού ΑΣΕΠ.\nΣε περίπτωση επιβεβαίωσης των παραπάνω δημοσιευμάτων θα καταγγείλουμε ευθέως και ανοιχτά Υπουργείο Παιδείας, το οποίο για άλλη μια φορά, κόντρα στις ιδέες της αριστεράς, θα αιφνιδιάσει χιλιάδες εκπαιδευτικούς και θα αποφασίσει χωρίς ευρύ διάλογο με τους αρμόδιους φορείς.\nΔηλώνουμε κατηγορηματικά ότι θα είμαστε αμετακίνητοι απέναντι τους σε οποιαδήποτε τέτοια απόφαση μέχρι να αποσυρθεί κάθε της σκέψη. Σε αυτή μας τη στάση θα έχουμε ως συμμάχους όλους τους συναδέλφους εκπαιδευτικούς με προϋπηρεσία. Επίσης καλούμε τους συναδέλφους μας με καθόλου ή λίγη προϋπηρεσία να συνταχθούν με τον ΠΣΑΕΠ στο όνομα της συναδελφικότητας, της ενότητας και της αλληλεγγύης.\nΈχουμε θέσεις οι οποίες αποκτήθηκαν με διάλογο και ανοιχτές διαδικασίες από τους μάχιμους εκπαιδευτικούς. Δεν κρυβόμαστε, δεν φοβόμαστε να υπερασπιστούμε τα συμφέροντα όλων των αναπληρωτών ακόμα κι αν αντιτίθενται στα προσωπικά μας συμφέροντα. Όλοι μαζί συντεταγμένοι κάτω από την ομπρέλα του ΠΣΑΕΠ θα μπλοκάρουμε τα σχέδιά τους που παίζουν με το μέλλον μας. Έχουμε ευθύνη να προστατέψουμε το δικαίωμά μας στην εργασία. Δε μας χαρίστηκε. Ας αναλάβει ο καθένας της ευθύνη του. Ελάτε μαζί μας:


Αρχική σελίδαΥπολογιστέςNvidia GeForce GTX 980\nΗ Nvidia ανακοίνωσε την GeForce GTX 980 Ti, την hi-end GPU της, ένα «κλικ» κάτω από την GTX TitanX, αλλά πάνω από την GTX 980. Η GTX 980Ti έχει δημιουργηθεί για να προσφέρει πραγματικά FPS για την καλύτερη δυνατή εμπειρία στο gaming, με αναλύσεις Ultra HD (4K) στα υψηλά επίπεδα γραφικών και οπτικών λεπτομερειών.\nΗ GTX 980 Ti είναι βασισμένη στην αρχιτεκτονική των 28nm GM 200 Silicon όπως και η TitanX και έχει 2.816 Cuda Cores, 176 TMUs, 96 ROPs, και 384-bit μνήμης GDDR5 στα 6GB χωρητικότητας και ταχύτητας στα 7012MHz. Ο χρονισμός του επεξεργαστή γραφικών φτάνει της TitanX, με 1000MHz βασική συχνότητα και 1076MHz με Boost. H κατανάλωση εκτιμάται στα 250watt.\nΌσον αφορά τη συνδεσιμότητα, δεν απογοητεύει διόλου. Τρεις θύρες DisplayPort 1.2 και από μία HDMI και DVI. Η κάρτα μπορεί να χρησιμοποιηθεί για τετρακάναλο SLI (4-way SLI).\nΟι συνεργάτες της Nvidia που κατασκευάζουν το τελικό τσιπ και τις λύσεις της ψύξης θα ανακοινώσουν εντός της εβδομάδας τα μοντέλα που θα κυκλοφορήσουν, είτε με αερόψυξη είτε με υδρόψυξη. H τιμή εκκίνησης αγγίζει τα 640 δολάρια Η.Π.Α και από τη μέρα κυκλοφορίας της η τιμή της GTX 980 θα πέσει στα 500 δολάρια Η.Π.Α.


Άγιος Παΐσιος: Όλες οι πνευματικές συμβουλές του Γέροντα - ΕΚΚΛΗΣΙΑ ONLINE\nΚυριακή, 08 Ιουλίου 2018 21:00\nΑρχική » Γράφει το ΕΚΚΛΗΣΙΑ ONLINE » Άγιος Παΐσιος: Όλες οι πνευματικές συμβουλές του Γέροντα\nΡίξτε το μεγαλύτερο βάρος του αγώνα σας στην προσευχή, γιατί αυτή μας κρατεί σε επαφή με το Θεό. Και η επαφή αυτή πρέπει να είναι συνεχής. Η προσευχή είναι το οξυγόνο της ψυχής, είναι ανάγκη της ψυχής και δεν πρέπει να θεωρείται αγγαρεία. Η προσευχή για ν’ ακουστεί από το Θεό πρέπει να γίνεται με ταπείνωση, με συναίσθηση βαθιά της αμαρτωλότητας μας, και να είναι καρδιακή.\nΕάν δεν είναι καρδιακή, δεν ωφελεί. Ο Θεός ακούει πάντοτε την προσευχή του ανθρώπου που είναι πνευματικά ανεβασμένος. Η μελέτη της Αγίας Γραφής βοηθάει πολύ την προσευχή, θερμαίνει την ψυχή και μεταφέρει τον προσευχόμενο σ’ ένα πνευματικό χώρο. Η προσευχή είναι ξεκούραση.\n‘Οταν εμείς αναθέτουμε τα πάντα σ’ Αυτόν, ο Θεός υποχρεώνεται να μας βοηθήσει.\n‘Οποιος έχει χάρη Θεού θα του δοθεί κι’ άλλη, κι όποιος έχει λίγη και την περιφρονεί, θα του αφαιρεθεί κι’ αυτή. Η χάρη του θεού δεν υπάρχει στους σημερινούς ανθρώπους, γιατί πετάνε και την λίγη που είχανε. Κι’ όταν φύγει η χάρη, ορμούν όλοι οι δαίμονες μέσα στον άνθρωπο.\n‘Οταν η νοικοκυρά λέει την ευχή, κάνοντας τις δουλειές του σπιτιού, όλα αγιάζονται. Και, το φαγητό της, κι’ αυτοί που τρώνε το φαγητό της.\nΣτην εποχή μας πλήθυναν δυστυχώς τα λόγια και τα βιβλία, και λιγόστεψαν τα βιώματα, διότι επηρεάστηκαν οι άνθρωποι πάλι από το κοσμικό πνεύμα, που επιδιώκει όλο τις ευκολίες και αποφεύγει τον σωματικό κόπο. Αναπαύονται δηλαδή οι περισσότεροι από εμάς στο πολύ διάβασμα και στην λίγη ή καθόλου εφαρμογή.\nΘαυμάζουμε μόνον τους Αγίους Αθλητάς της Εκκλησίας μας, χωρίς να καταλαβαίνουμε το πόσο κοπίασαν, διότι δεν κοπιάσαμε, για να μπορέσουμε να καταλάβουμε τον κόπο τους, για να τους αγαπήσουμε και να αγωνισθούμε από φιλότιμο να τους μιμηθούμε.\n‘Οταν κανείς φοβάται τον θάνατο, τον κυνηγάει ο θάνατος.\n‘Οταν ο άνθρωπος πεθάνει εν μετανοία και οδεύει προς τον Παράδεισο, τότε είναι σαν να βρίσκεται μέσα σ’ ένα λεωφορείο και απ’ έξω τα σκυλιά (=τελώνια) τρέχουν και γαυγίζουν, χωρίς να τον ενοχλούν στο ταξίδι του, αλλά ούτε και να τον καθυστερούν.\n‘Οταν ένας άνθρωπος ή ένα σύνολο ανθρώπων έχη αγωνιστικό πνεύμα, αυτό πολύ βοηθάει. Γιατί. Οταν ένας προχωράη πνευματικά, δεν ωφελεί μόνον τον εαυτό του, αλλά βοηθάει και τον άλλον που τον βλέπει.\nΣήμερα μέσα στους τόσους κινδύνους που ζή ο άνθρωπος, ο Θεός τον φυλάει όπως η μάνα το μικρό παιδί, όταν αρχίζει να περπατάει. Τώρα μας βοηθούν πιο πολύ ο Χριστός, η Παναγία, οι ‘Αγιοι, αλλά δεν το καταλαβαίνουμε.\nΠού θα ήταν ο κόσμος, άν δεν βοηθούσαν!..\n‘Οσο απομακρύνονται οι άνθρωποι από την φυσική ζωή, την απλή, και ρποχωρούν στην πολυτέλεια, αυξάνουν και το ανθρώπινο άγχος. Και όσο προχωρεί η κοσμική ευγένεια, τόσο χάνεται και η απλότητα, η χαρά και το φυσικό ανθρώπινο χαμόγελο.\n‘Οποιος κουράζεται για τον πλησίον του, από καθαρή αγάπη, ξεκουράζεται με την κούραση. Ενώ εκείνος που αγαπάει τον εαυτό του και τεμπελιάζει, κουράζεται και με το να κάθεται.\n‘Ομως το Τουρκικό ‘Εθνος είναι ασεβές, καθ’ ότι έχει μεν λογική και πολύ κρίσι, όμως αντιπαθεί τον Χριστιανισμόπου είναι έκφραση της ανθρωπιάς και της αρετής. Αντιθέτως διαλέγει βολικές θεωρίες, βασισμένες στο ψεύδος και την αμαρτία. ‘Ετσι έχει προορισμό να καταστραφεί, αν δεν μετανοήσει, αν δεν παραιτήση το ψεύδος και πιστέψη στο Ευαγγέλιο.\n“Ο νούς είναι όπως το μικρό παιδί. Το παιδί όταν πάει κάπου να παίξη και του αρέση, τότε επιμένει να πηγαίνη συνέχεια στο ίδιο μέρος. ‘Ετσι κι εμείς, όταν καταπιανώμαστε με πολλά άλλα θέματα και με μέριμνες βιοτικές, είναι φυσικό ότι ο νους εκεί συνεχώς αρέσκεται να τρέχη”.\n“‘Ηγγικε η βασιλεία των ουρανών και οι πιστοί πρέπει να είναι πάντοτε έτοιμοι, ωσάν ο Αντίχριστος να έρχεται σήμερα-αύριο. Δεν γνωρίζουμε τις βουλές του Κυρίου, ούτε μπορούμε να πούμε με ακρίβεια ότι θα έλθη σήμερα, ή ότι έχει ακόμη χρόνια πολλά. Ο καλός και σωστός Χριστιανός είναι πάντοτε έτοιμος.\nΕξ άλλου η κατρακύλα που δεν σταματά με τίποτε, είναι σημάδι ότι του ετοιμάζεται ο δρόμος για να συγχυσθή η διάνοια των ανθρώπων, να μην ξεχωρίζουν το καλό από το κακό. ‘Ενα κλίμα που ταιριάζει για να γεννηθεί ο άνθρωπος αυτός της απώλειας.\nΜ’ αυτό σημαίνει ότι δεν πρέπει να φεύγουμε μακρυά από την Εκκλησία, ούτε να μας παρασύρη ο κόσμος τηςε αμαρτίας, ούτως ώστε αν ο Αντίχρισδτος έλθη στην εποχή μας, να βγούμε κερδισμένοι, γιατί όποιοι τον αντιληφθούν και δεν θα έχουν πλανηθή όπως οι πολλοί, ασυτοί θα’ ναι οι μεγαλύτεροι άγιοι που έγιναν ποτέ. Ο Θεός να μας αξιώση, να ακούμε και να ακολουθούμε τις συμβουλές της επίσημης Εκκλησίας, γιατί αυτή είναι ο στύλος και το εδραίωμα της αληθείας, καθώς γράφει ο Απόστολος Παύλος”.\n‘Ετσι και εμείς με επιμονή και υπομονή παραμένουμε στην προσευχή μέχρι να μας ακούση ο Θεός. ‘Ετσι και εσείς, κατά το Ευαγγέλιο, που λέει να επιμένετε στην προσευχή και να μην αποκάμνετε, πρέπει να προσεύχεσθε συνεχώς και ασταμάτητα μέχρι να κερδίσετε αυτό που θέλετε, ενώ ταυτοχρόνως μαθαίνετε να προσεύχεσθε και να επικοινωνήτε με τον Θεόν. Από την επίμονη προσευχή έχουμε οφέλη, γιατί μας παραχωρεί ο Θεός αυτό που ζητούμε, ενώ ταυτοχρόνως μαθαίνουμε να προσευχώμαστε.\n«Ο Καλός Θεός μας δίνει πλούσιες τις ευλογίες Του. Να μη δείχνουμε αχαριστία και Τον παροργίζουμε, γιατί έρχεται «η οργή του Θεού επί τους υιούς της απειθείας» (Εφ. 5,6). – μη γένοιτο.\nΣτην εποχή μας δεν πέρασαν οι άνθρωποι ούτε πολέμους ούτε πείνα και λένε ότι δεν έχουν ανάγκη και από τον Θεό. Τα έχουν όλα και γι’ αυτό δεν εκτιμούν τίποτε. ‘Αν όμως έλθη δύσκολος καιρός, πείνα κ.λ.π., και δεν έχουν τι να φάνε, τότε θα εκτιμήσουν και το ψωμί και την μαρμελάδα και όσα θα στερηθούν. ‘Αμα δεν δοξάζουμε τον -θεό, επιτρέπει ο Θεός να έρθη μια δοκιμασία, για να εκτιμήσουμε τα πράγματα. Ενώ, όταν τα εκτιμούμε, δεν επιτρέπει ο Θεός να συμβή τίποτε το κακό.\n«Στην πνευματική ζωή δεν θα βάλη κανείς για πρότυπο τους κοσμικούς αλλά τους Αγίους. Καλά είναι να παίρνη κάθε αρετή και να βρίσκη τον ‘Αγιο που την είχε, να μελετά το βίο του, και τότε θα βλέπη ότι δεν έχει κάνει τίποτε και θα προχωρή με ταπείνωση. .. ‘Οταν προσπαθώ να μιμηθώ τους προχωρημένους, η συνείδηση λεπτύνεται. ‘Οταν όμως βλέπω τους πίσω, δικαιολογώ τον εαυτό μου και λέω ότι δεν είναι σπουδαία τα σφάλματά μου εν συγκρίσει με τα δικά τους…».\n«Ο Θεός επιτρέπει να γίνει τώρα ένα τράνταγμα γερό. ‘Ερχονται δύσκολα χρόνια. Θα έχουμε δοκιμασίες μεγάλες… Να το πάρουμε στα σοβαρά, να ζήσουμε πνευματικά. Οι περιστάσεις μας αναγκάζουν και θα μας αναγκάσουν να δουλέψουμε πνευματικά. Καλό όμως είναι να το κάνουμε χαρούμενα και προαιρετικά και όχι από θλίψεις, αναγκαστικά».\n«Σε ένα λεπτό μέσα μπορεί ο άνθρωπος να γίνη ‘Αγγελος ή ταγκαλάκι. Πως; Με την ταπείνωση ή την υπερηφάνεια…. Ο ευκολότερος τρόπος να σωθούμε, είναι η αγάπη και η ταπείνωση. Γι’ αυτό από την αγάπη και την ταπείνωση να αρχίσουμε και μετά να προχωρήσουμε στα άλλα».\n«’Οταν επιθυμώ ένα πράγμα χρήσιμο, ένα βιβλίο λ.χ., και μου παίρνη ένα κομμάτι της καρδιάς, τότε αυτό είναι κακό… Κάθε επιθυμία, όσο καλή και να φαίνεται, δεν είναι καλύτερη από το να επιθυμή κανείς τον Χριστό ή την Παναγία. ‘Οταν δώσω την καρδιά μου στον Θεό, είναι υνατόν ο Θεός να μη μου δώση όλο τον Εαυτό Του; Ο Θεός ζητάει την καρδιά του ανθρώπου».\n9 Ιουλίου: Άγιος Παγκράτιος Ιερομάρτυρας επίσκοπος ΤαυρομενίαςΕυαγγέλιο, Δευτέρα 9 Ιουλίου 2018 - Η απόρριψη του Ιησού στη Ναζαρέτ\nΟ Γέροντας Παΐσιος δίνει απαντήσεις για την Παναγία


Με ψεύτικη αγγελία πώλησης Ι.Χ. απέσπασαν 18.000 ευρώ! - Πρωινός Λόγος - Η καθημερινή εφημερίδα της Ηπείρου\n• Φούντωσαν ξανά οι διαδικτυακές απάτες στην Ήπειρο, καθώς δεν περνά μέρα που το αστυνομικό δελτίο να μην περιλαμβάνει και ένα τέτοιο περιστατικό. Μάλιστα οι τελευταίες υποθέσεις που εξιχνίασε η ΕΛ.ΑΣ. αφορούσαν εξαπάτηση πολιτών με αφορμή αγγελία για πώληση αυτοκινήτων. Η πρώτη καταγράφηκε στα Γιάννενα (σχετικά έγραψε στο χθεσινό φύλλο ο «Π.Λ.») και χθες όπως έκανε γνωστό η ΕΛ.ΑΣ. ταυτοποίηθηκαν από το Τμήμα Ασφάλειας Άρτας πέντε ημεδαποί που εμπλέκονται σε τέτοιου είδους απάτες, καταφέρνοντας μέσα σε διάστημα λίγων μηνών να αποσπάσουν από τα θύματά τους 17.820 ευρώ!\nΠιο συγκεκριμένα στην Άρτα ύστερα από μεθοδική έρευνα ταυτοποιήθηκαν τα στοιχεία τριών γυναικών και δυο ανδρών, σε βάρος των οποίων σχηματίστηκε δικογραφία για απάτες και νομιμοποίηση εσόδων από εγκληματική δραστηριότητα. Ειδικότερα οι κατηγορούμενοι είχαν αναρτήσει αγγελία για την πώληση αυτοκινήτου μέσω ιστοσελίδας κοινωνικής δικτύωσης.\nΣτη συνέχεια έπειθαν υποψήφιους αγοραστές να καταβάλουν για την αγορά του χρηματικά ποσά σε τραπεζικούς λογαριασμούς που τους υποδείκνυαν, ενώ τους απέστελναν και πλαστά παραστατικά τραπεζικών συναλλαγών, όπως ακριβώς συνέβη και στην περίπτωση των Ιωαννίνων. Όταν η απάτη γίνονταν αντιληπτή, οι απατεώνες διέκοπταν κάθε επικοινωνία με τους υποψήφιους αγοραστές.\nΜε τον παραπάνω τρόπο διαπιστώθηκε ότι από τον Ιούνιο μέχρι τον Οκτώβριο του 2021 είχαν καταφέρει να αποσπάσουν σε τέσσερις περιπτώσεις το συνολικό χρηματικό ποσό των 17.820 ευρώ. Δύο συλλήψεις για ναρκωτικά Σε περιοχή των Ιωαννίνων συνελήφθησαν ένας άνδρας και μια γυναίκα για κατοχή ναρκωτικών. Ειδικότερα, σε έρευνα που πραγματοποιήθηκε στο σπίτι τους βρέθηκαν και κατασχέθηκαν νάιλον συσκευασία με 71,2 γραμμάρια ακατέργαστης κάνναβης και μια ηλεκτρονική ζυγαριά ακριβείας.


Το Bookia προτείνει... Και τώρα δεν είναι αργά\n...Και τώρα δεν είναι αργά\nΟ Κώστας Αρκουδέας γεννήθηκε στην Αθήνα την Καθαρά Δευτέρα του 1958. Έπειτα από πολλές περιπλανήσεις, επέστρεψε στην πρωτεύουσα και εργάστηκε στο Υπουργείο Πολιτισμού, στο οποίο παραμένει μέχρι σήμερα. Δημοσίευσε για πρώτη φορά το 1986 τη συλλογή ιστοριών "Άσ' τον Μπομπ Μάρλεϊ να περιμένει". Στη συνέχεια εξέδωσε την τριλογία "Η πόλη με τα χίλια πρόσωπα" (1987) και το μυθιστόρ... Περισσότερα...\nΒιβλίο Και τώρα δεν είναι αργά\n«Και τώρα δεν είναι αργά». Έτσι είπε η Κλειώ στον Σταύρο την ημέρα του γάμου του με τη Μαρίκα. «-Άμα μπορούσα να γυρίσω πίσω το χρόνο, θα ζήταγα εσένα για γυναίκα μου. -Και τώρα δεν είναι αργά». Και μετά από αυτήν την πρόταση, οι σελίδες γυρίζουν με καταιγιστικό ρυθμό, το αίμα σπιλώνει τους αθώους για να ξεπλυθεί η ντροπή και όλα θα βρουν τον δρόμο τους χρόνια αργότερα στην Αμοργό. Ένα υπέροχο, ξεχωριστό βιβλίο, πρωτότυπο στη γραφή του, διαφορετικό στην εμφάνισή του και με ξεχωριστή πλοκή που ξεφεύγει από τα τετριμμένα και αναμενόμενα.\nΟ Σταύρος είναι λαδέμπορος και έρχεται στην Τραχήλα της Μάνης για δουλειές. Ερωτεύεται και παντρεύεται τη Μαρίκα. Λίγες ώρες αφού έχει υποκύψει στα θέλγητρα της Κλειώς. Και παρατάει τη Μαρίκα την επομένη του γάμου τους, γιατί τάχα μου δεν είναι παρθένα. Από κει και πέρα τον νόμο παίρνουν τα όπλα, όμως η φαντασία του κυρίου Αρκουδέα ακολουθεί μονοπάτια διαφορετικά από ό,τι ίσως θα περιμένε ο αναγνώστης. Έχουμε μια ιστορία γδικιωμού, βεντέτας, η οποία όμως εξελίσσεται αλλιώς και όχι με την κλασική σειρά: ατίμωση-τιμωρία-αίμα. Επιπλέον, η «επιστολική νουβέλα» αυτή, όπως χαρακτηρίζεται από τις ίδιες τις εκδόσεις, είναι ένα γράμμα. Ποιος γράφει αυτό το γράμμα; Ποιος αφηγείται τα γεγονότα σε απειλητικό τόνο και σε ποιον απευθύνεται; Γιατί; Πόσο μπορούν να βλάψουν οι λέξεις μια ανέφελη ζωή; Τι ρόλο παίζει η Αμοργός στην υπόθεση και ποιος κρύβεται εκεί; Γιατί ο συγγραφέας αναλύει τις πάμπολλες ομοιότητες που έχουν ως τόπος και κουλτούρα η Αμοργός με τη Μάνη; Πώς γίνεται ένα κείμενο να ξεδιπλώνει έντονα, ολοκληρωμένα και μεστά μέσα σε μόλις 90 σελίδες μια τόσο ανατρεπτική ιστορία;\nΑυτό που με εξέπληξε ευχάριστα είναι η ποιότητα του ίδιου του βιβλίου. Δηλαδή, δεν είναι μόνο ότι έχουμε ένα καλοδουλεμένο, πρωτότυπο κείμενο, με κινηματογραφική γραφή και ανατροπές αλλά επιπλέον το συνοδεύουν οι σκληρές, ασπρόμαυρες, κοφτές ξυλογραφίες του κυρίου Νίκου Σταυρακαντωνάκη. Όχι ατάκτως ερριμμένες αλλά στη δεξιά σελίδα του κειμένου, αποτυπώνοντας με μια εκπληκτική τεχνική το κύριο συμβάν στην κάθε αντικριστή σελίδα: το γλέντι, το χωριό, το νησί, το έγκλημα και πολλά άλλα. Επιπλέον, ο καλλιτέχνης φροντίζει να τονίσει με μεγαλύτερη γραμματοσειρά και με καλλιτεχνική γραφή μία λέξη ή φράση από κάθε σελίδα, που την ένιωθα πιο δυνατή από τις άλλες στο κείμενο. Εκεί που διάβαζα δηλαδή ανέμελος, όσο ανέμελος μπορείς να είσαι όταν ξεδιπλώνεται μπροστά σου η ιστορία ενός γδικιωμού, μια λέξη πετάγεται με θράσος μπροστά μου και μου δήλωνε την παρουσία της. Και οι εικόνες δεν είναι λεπτομερείς παραστατικοί πίνακες αλλά φωτογραφίζουν μια κίνηση, μια λεπτομέρεια, δίνοντας έτσι ακόμη περισότερη κίνηση και ζωντάνια σε ένα κείμενο που πάλλεται ήδη από μόνο του.\nΤο νέο μυθιστόρημα του κυρίου Αρκουδέα είναι μια διαφορετική πρόκληση του συγγραφέα για τον αναγνώστη και του εκδοτικού οίκου για την εμφάνιση και το τύπωμα. Αξίζει να το διαβάσετε και μετά να το ξεφυλλίσετε με την ησυχία σας. Κάθε φορά όλο και κάτι καινούργιο θα έχει να σας πει. Αν καταφέρετε να βρείτε και τη μία από τις τριάντα ειδικές συλλεκτικές εκδόσεις, με πέντε αυθεντικές ξυλογραφίες και υπέροχη συσκευασία δώρου μη διστάσετε να την αποκτήσετε (κι) αυτήν. Επίσης, μια άτυπη συνέχεια της ιστορίας είναι «Ο πειρατής» που κυκλοφόρησε το 2003 από τον Κέδρο.


Γράφτηκε στις 15 Μαΐου 2017 . Δημοσιεύτηκε στο Αθλητισμός\nΤο samos brevet 2017 πέρασε στην ιστορία\n200... απολαυστικά χιλιόμετρα σε ένα νησί με τοπία που μάγεψαν τους 50 περίπου συμμετέχοντες περιελάμβανε το Brevet 200 χλμ "Η Κούπα του Πυθαγόρα" που διεξήχθη στο νησί της Σάμου . Οι ποδηλάτες απόλαυσαν την διαδρομή δίπλα στην θάλασσα αλλά και πολύ πάνω από αυτήν βλέποντας την από μακριά ανεβαινοντας βουνά, και περνώντας μέσα από γραφικά χωριά.\nΓράφτηκε στις 23 Απριλίου 2017 . Δημοσιεύτηκε στο Αθλητισμός\nΣτην Α2 ο Κέρκης\nΓράφτηκε στις 19 Απριλίου 2017 . Δημοσιεύτηκε στο Αθλητισμός\nΟ Κέρκης που ...ψηλώνει\nΕιδήσεις, Νέα, Σάμος, Αθλητισμός\nΣτη Σάμο το ψηλότερο βουνό είναι ο Κέρκης ή Κερκετέας με υψόμετρο 1.433 μέτρα. Πρόκειται μάλιστα για το δεύτερο ψηλότερο βουνό σε νησί του Αιγαίου μετά τον Σάο της Σαμοθράκης.\nΥπάρχει όμως και ένας... άλλος Κέρκης που ψηλώνει κάθε Σαββατοκύριακο πόντο με τον πόντο.\nΈνας Κέρκης που για δεύτερη συνεχή χρονιά καταφέρνει να βγεί ψηλότερα απο τους άλλους διεκδικητές του πρωταθλήματος βόλλευ στη Σάμο και να κατακτήσει ξανά την κορυφή.\nΜπαράζ για την άνοδο στην Α2 δίνει στο Καρλόβασι ο Κέρκης\nΣτην μάχη των μπαράζ για την άνοδο στην Α2 εθνική κατηγορία της πετοσφαίρισης (volleyball) ρίχνεται την Πέμπτη στις 20.00 η πρωταθλήτρια ομάδα της Σάμου "Α.Σ. Κέρκης".\nΟι αγώνες μπαράζ θα διεξαχθούν στο κλειστό γήπεδο Καρλοβάσου, Πέμπτη 20 έως Κυριακή 23 Απριλίου, σε ένα τουρνουά με την συμμετοχή των ομάδων "Α.Σ. Κέρκης", "Φ.Ο. Καμπόχωρων", "ΑΕΣΠ Φοίνικας" και "Α.Σ. Σύρου".\nΑς στηρίξουμε με την παρουσία μας την ομάδα του νησιού μας.\nΓια δεύτερη συνεχή φορά πρωταθλητής στο Βόλλευ ο ... ξεσπιτωμένος "Α.Σ. Κέρκης". Συνεχίζεται η κοροϊδία της δημοτικής αρχής


η ζωή μέσα απ'τα μάτια του αρχιτέκτονα: Ιανουαρίου 2018\nΜια άλλη άποψη για το Ελληνικό\nαπό τους φίλους μου Γιώτα Βρεττάκου και Νίκο Μιχαλόπουλο\nΕΛΛΗΝΙΚΟ: 3 ΦΩΤΟΓΡΑΦΙΕΣ 3000 ΛΕΞΕΙΣ\nΠιστεύω αντί να γράφουμε και να εξηγούμε, αυτές οι 3 φωτογραφίες είναι αρκετές για να κατανοήσει ο καθένας μας την ουσία του προβλήματος!\nΕπειδή πρόσφατα έχουν εμφανιστεί στον Τύπο δημοσιεύματα όπου εκθειάζουν την παρέμβαση στο Ελληνικό με τον τίτλο ‘’ Η Νέα Γειτονιά του Ελληνικού’’ ας δούμε πως θα είναι αυτή η νέα γειτονιά στην πραγματικότητα, μέσα από τρεις εικόνες.\nΣτην πρώτη είναι η σημερινή κατάσταση της Λ. Ποσειδώνος στο ύψος του Ελληνικού, με την χαμηλή πυκνότητα, τα λογικά ύψη των κτιρίων και την μεγάλη παρουσία πρασίνου. Η εικόνα χωρίς να είναι ειδυλλιακή είναι ιδιαίτερα ικανοποιητική και σε παραπέμπει σε ένα περιβάλλον που μπορείς να ζήσεις.\nΣτη δεύτερη η Λ. Ποσειδώνος με τη μορφή που θα παρουσίαζε με την ανάπτυξη του Ελληνικού, η πρόταση των Foster and Partners, η οποία ακόμα και σήμερα εμφανίζεται σε άρθρα, εφημερίδες και περιοδικά. Η πρόταση των δυο πύργων, για τους οποίους ήδη υπήρχαν ενστάσεις ήταν η μόνη ουσιαστική παρέμβαση που πάντως αλλοίωνε το περιβάλλον, χωρίς όμως να το προσβάλει. Ο ανοιχτός ορίζοντας, η έντονη παρουσία του πρασίνου και η χαμηλή δόμηση παρέμεναν τα κύρια χαρακτηριστικά.\nΣτην τρίτη είναι η πραγματικότητα της ‘’Νέας Γειτονιάς του Ελληνικού’’ όπως έχει αρχίσει και μας παρουσιάζεται, σταδιακά, για να την συνηθίσουμε. Σε δεύτερο επίπεδο εξι πανύψηλοι πύργοι, 250μ, ψηλότεροι και από την Ακρόπολη, σύμφωνα με τη δήλωση της Εταιρίας. Σε πρώτο επίπεδο πύργους 50-70 μέτρων που ο αριθμός τους δεν έχει ανακοινωθεί αλλά στα διάφορα σχέδια που διαρρέουν ποικίλει από 30 έως 50. Η χαμηλή δόμηση, ο ανοιχτός ορίζοντας και η αίσθηση του κυρίαρχου πράσινου έχουν εξαφανιστεί. Στη θέση τους έχει τοποθετηθεί ένα κακέκτυπο του Ντουμπάι με ψηλή δόμηση και ολική αλλοίωση του περιβάλλοντος. Προφανώς κάποιοι πιστεύουν, ότι είμαστε Μπανανία. Στο σχέδιο μας εμφανίζεται το Hilton – που έχει ύψος 65μ – και ο πύργος του Foster για να υπάρχει δυνατότητα σύγκρισης. Με πορτοκαλί χρώμα, εμφανίζονται τα υπάρχοντα κτίρια.\nΑναρτήθηκε από η ζωή μέσα απ'τα μάτια του αρχιτέκτονα στις 11:11 π.μ. Δεν υπάρχουν σχόλια:


ΖΑΚ ΛΑΚΑΡΙΕΡ - Ειδήσεις - νέα - Το Βήμα Online\nΖΑΚ ΛΑΚΑΡΙΕΡ Ο ανένταχτος οδοιπόρος Αν σου μιλήσει για την Ορθοδοξία, τη μυθολογία, την καθημερινή ζωή, όλα γίνονται ξεκάθαρα, οι προκαταλήψεις διαλύονται και η Ελλάδα αποβαίνει οικεία. Πενήντα χρόνια ελληνικού οδοιπορικού. ΚΑΤΡΙΝ ΒΕΛΙΣΣΑΡΗ Πώς και γιατί γίνεται κανείς μνηστήρας και στη συνέχεια εραστής της σημερινής Ελλάδας; Τις περισσότερες φορές ακολουθώντας την κλασική\nΠώς και γιατί γίνεται κανείς μνηστήρας και στη συνέχεια εραστής της σημερινής Ελλάδας; Τις περισσότερες φορές ακολουθώντας την κλασική οδό. Παθιασμένοι λάτρες της αρχαίας Ελλάδας, αυτοί οι άνθρωποι ένιωσαν δυνατές συγκινήσεις όταν ήρθαν σε επαφή με τα μεγάλα έργα που θεμελιώνουν τη δυτική παράδοση. Περιπλανήθηκαν στα αμμουδερά ακρογιάλια του Ομήρου. Γεύτηκαν την ηδονή της κάθαρσης με τον Αισχύλο, τον Σοφοκλή και τον Ευριπίδη. Θα μπορούσαν, όπως και τόσοι άλλοι, να αρκεστούν σε αυτά. Αντίθετα, αυτοί θέλησαν να μάθουν ακόμη περισσότερα γι’ αυτή τη χώρα και γι’ αυτό το φως που μερικές φορές χαράζει με σκληρότητα τα περιγράμματα, αυτό το αγγελικό και μελανό φως για το οποίο μιλάει ο Γιώργος Σεφέρης.\nΜερικές δεκαετίες αργότερα, βρίσκονται πάντα υπό το κράτος της ίδιας συγκίνησης, δεν έχουν εξαντλήσει τις εκπλήξεις. Στην Ελλάδα, στο εξής, δεν ξέρουν πλέον πολύ καλά πού βρίσκονται ούτε ποιοι είναι. Τους έχει σημαδέψει αμετάκλητα η ανησυχαστική ετερότητα αυτής της χώρας, η οποία, αντίθετα με αυτό που θα μπορούσε να συμπεράνει κανείς εκ πρώτης όψεως, δεν βρίσκεται μέσα στους πολυάριθμους τουριστικούς οδηγούς. Και δεν θα μπορούσε να είναι διαφορετικά, γιατί υπάρχει πολλή Ιστορία εδώ αλλά κυρίως πολλές παλιές ιστορίες. Και συνεχώς ανακαλύπτει κανείς και άλλες, και συνεχώς χάνεται μέσα σε αυτές. Αν όμως γευτεί τούτο τον καρπό, είναι πια πολύ αργά γι’ αυτόν, η γοητεία της Ελλάδας τον έχει συνεπάρει και νιώθει την ακατανίκητη επιθυμία να τις κάνει γνωστές και σε άλλους, μεταφράζοντάς τες, σχολιάζοντάς τες. Σε αυτόν τον τόπο άνθισε μια πολύ ιδιάζουσα ευρωπαϊκότητα που αντιστέκεται σε κάθε προσπάθεια απλοποιημένης ερμηνείας. Μια πληθώρα από διαφορετικές τάσεις αποτελεί τον ελληνικό ουμανισμό που παίρνει διαφορετική μορφή σε κάθε ιστορική περίοδο και δεν επιδέχεται έναν και μοναδικό διαχρονικό ορισμό.\nΟ ποιητής του «Ηνίοχου», του «Lapidaire», ο συγγραφέας του «Ελληνικού καλοκαιριού», των «Ενθεων» και μυθιστορημάτων όπως η «Μαρία η Αιγυπτία» και «La Poussiere du monde» απευθύνει ερωτήματα στους ανθρώπους, τις δοξασίες, την πίστη τους, ακούγοντας, ταξιδεύοντας, γράφοντας και μεταφράζοντας. Ολες αυτές οι δραστηριότητες είναι άλλωστε γι’ αυτόν οι πολλαπλές όψεις της ίδιας διηνεκούς πολυπραγμοσύνης. Αυτός ο ακούραστος εργάτης των γραμμάτων που γνωρίζει πώς να υπηρετεί τους άλλους, μεταφράζοντας  δηλαδή «ερμηνεύοντας», με τη μουσική έννοια του όρου  έχει ήδη προσφέρει, και εξακολουθεί να προσφέρει, στους γάλλους αναγνώστες έργα μεγάλων ελλήνων δημιουργών, όπως ο Σεφέρης, ο Ταχτσής ή ο Πρεβελάκης. Τη μεταφραστική του ιδιότητα συμπληρώνει το ταλέντο του ως σχολιαστή και δημοσιογράφου που δεν διστάζει να γράφει επανειλημμένα, να παρουσιάζει τα κείμενα των άλλων, να βοηθά στην κατανόησή τους.


Δεν είναι οι ρυτίδες κι η αντιγήρανση, ούτε η χαλάρωση, η ξηρότητα ή η λιπαρότητα. Οι πανάδες, οι δυσχρωμίες, οι δερματικοί λεκέδες, οι κηλίδες γήρατος, είναι οι διάφοροι τύποι ενός βασανιστικού προβλήματος που για πολλές γυναίκες, μοιάζει ένας συνεχής αγώνας χωρίς τέλος.\nΤο μέλασμα στην ιατρική ορολογία είναι πολύ κοινές δερματικές βλάβες καφέ ή γκριζοκυανού χρώματος, που παρουσιάζονται συνήθως στις γυναίκες της αναπαραγωγικής ηλικίας. Εμφανίζονται συνήθως στα ζυγωματικά, το άνω χείλος, το μέτωπο και το πηγούνι.\nΚαταλαβαίνουμε την έκταση του προβλήματος αν αναλογισθούμε, ότι 45-50 εκατομμύρια άνθρωποι παγκοσμίως εμφανίζουν πανάδες. Το 90% αυτών είναι γυναίκες. Πολύ δε περισσότερο αντιλαμβανόμαστε το πρόβλημα, όταν πολύ συχνά πρόκειται για περιπτώσεις γυναικών που παίρνουν όλες τις απαραίτητες προφυλάξεις, φορούν αντηλιακό χειμώνα – καλοκαίρι, προσέχουν και περιποιούνται το δέρμα τους, υποβάλλονται σε θεραπείες, έχουν προσπαθήσει ξανά και ξανά.\nΣε αυτές τις περιπτώσεις το ερώτημα «τι κάνω λάθος;» μοιάζει να βασανίζει και να στοιχειώνει πολλές. Είναι ένας απαράβατος κανόνας σε ότι αφορά τις πανάδες, τις διχρωμίες και τους λεκέδες, ότι πρέπει να επενδύουμε στην πρόβλεψη και όχι στη θεραπεία τους, γιατί άπαξ κι εμφανισθούν η θεραπεία είναι εξαιρετικά δύσκολη και χρονοβόρα. Κατά καιρούς και ανάλογα τις εποχές, όπως το καλοκαίρι, επανέρχονται, οπότε θα πρέπει να επαναλαμβάνονται και οι ενδεδειγμένες θεραπείες. Θεωρούμε τον καυτό μεσογειακό ήλιο και την υπερβολική έκθεση χωρίς επαρκή προστασία, την βασική αιτία εμφάνισης τους.\nΤελικά, είναι όμως έτσι ή δεν είναι τόσο απλά τα πράγματα;\nΓιατί οι πανάδες επιστρέφουν ξανά και ξανά;\nΌσο κι αν ακούγεται απίστευτο για την εποχή μας και την πρόοδο που γίνεται καθημερινά στην κοσμετολογία, η ακριβής αιτία εμφάνισης των πανάδων παραμένει άγνωστη! Πριν σπεύσετε να κατηγορήσετε τον εαυτό σας για το λάθος αντηλιακό ή την ηλιοθεραπεία με χαμηλό δείκτη προστασίας το τελευταίο καλοκαίρι μάθετε, ότι οι πανάδες μπορεί να προκληθούν από διάφορους παράγοντες.\nΗ εγκυμοσύνη, η λήψη αντισυλληπτικών χαπιών, οι ορμονικές θεραπείες, η εμμηνόπαυση, η κληρονομικότητα, ακόμα και η λήψη αντιεπιληπτικών, αντικαταθλιπτικών – αγχολυτικών ή διαφόρων άλλων φαρμάκων, ακόμα και το κάπνισμα, κάνουν το δέρμα πιο επιρρεπές στη μελάγχρωση που εκδηλώνεται σε συνδυασμό με την έκθεση στον ήλιο.\nΣίγουρα δεν απενοχοποιούμε την έκθεση στον ήλιο, ως μία βασική αιτία εκδήλωσης των πανάδων, ίσως την πιο βασική για χώρες σαν τη δική μας, ωστόσο δερματολογικές έρευνες διαπιστώνουν, ότι ακόμα και η έκθεση στον ήλιο γίνεται πιο επικίνδυνη όταν πρόκειται για άτομα με γενετική προδιάθεση. Η γενετική προδιάθεση είναι υπεύθυνη για την επιδείνωση ή την εμφάνιση των πανάδων, ειδικά σε περιόδους που έχουν προκύψει διάφορα ορμονικά προβλήματα ή αλλαγές στη ζωή μας, όπως οι πολυκηστικές ωοθήκες, η χρήση αντισυλληπτικών, η εγκυμοσύνη, η εμμηνόπαυση.\nΥπάρχoυν κι άλλοι παράγοντες που επηρεάζουν και υποθάλπουν την εμφάνιση των πανάδων, πάντα σε συνάρτηση με τη γενετική προδιάθεση, λόγω της ευαισθησίας και της επιρρέπειας που δημιουργούν στο δέρμα. Έτσι η φτωχή σε φρούτα και λαχανικά διατροφή, οι δερματικές λοιμώξεις, τα προβλήματα στο ήπαρ, η ελλιπής ενυδάτωση που οδηγεί στην αφυδάτωση του δέρματος, κάποιο έγκαυμα, η έλλειψη σιδήρου, μαγνησίου, βιταμίνης C, ακόμα και το συνεχές άγχος, η έκθεση στο στρες και την ψυχολογική πίεση, το κάπνισμα και η κατάχρηση του αλκοόλ, τα καλλυντικά που περιέχουν άρωμα ή συστατικά που δημιουργούν φωτοευαισθησία αν εκτεθούμε στον ήλιο με αυτά, είναι όλοι παράγοντες που συμμαχούν για να δημιουργηθούν πανάδες, πάνω σ΄ένα μη θωρακισμένο δέρμα.\nΥπάρχουν διαφορετικοί τύποι πανάδων;\nΩς πανάδες ή μέλασμα ορίζουμε τις δερματικές βλάβες, καφέ ή γκριζοκυανού χρώματος, μεγέθους μεγαλύτερου από τις κηλίδες και ασαφούς σχήματος. Ο όρος χλόασμα χρησιμοποιείται επίσης συχνά για να περιγράψει το μέλασμα, όταν εμφανισθεί κατά τη διάρκεια της εγκυμοσύνης όπου αποκαλείται και η «μάσκα της εγκυμοσύνης». Αυτό συμβαίνει επειδή στο δεύτερο και το τρίτο τρίμηνο αυξάνονται τα επίπεδα των οιστρογόνων, της προγεστερόνης και της μελανινοτρόπου ορμόνης. Οι πανάδες που εμφανίζονται για πρώτη φορά κατά τη διάρκεια της εγκυμοσύνης, συνήθως εξαφανίζονται μόνες τους μερικούς μήνες μετά τον τοκετό. Αν οι πανάδες παραμείνουν για αρκετό χρονικό διάστημα μετά τον τοκετό, τότε ενδέχεται να πληθύνουν ή να επιδεινωθούν.\nΟι πανάδες ή μέλασμα είναι επί της ουσίας, μία επίκτητη υπερμελάγχρωση του δέρματος που εμφανίζεται κυρίως σε συνθήκες χρόνιας και αθροιστικής έκθεσης στον ήλιο. Εμφανίζεται εντονότερα σε γυναίκες με σκουρόχρωμη επιδερμίδα, γιατί σε αυτές τις επιδερμίδες διεγείρονται πιο εύκολα τα μελανινοκύτταρα, τα κύτταρα δηλαδή που είναι υπεύθυνα για την παραγωγή μελανίνης. Παρότι πανάδες μπορούν να έχουν και οι άντρες, εν τούτοις στις γυναίκες εμφανίζονται εννέα φορές συχνότερα. Το πρόβλημα των πανάδων γίνεται εντονότερο το καλοκαίρι και το φθινόπωρο, ενώ το χειμώνα υποχωρεί ή εξαφανίζεται. Το γεγονός, ότι κατά βάση εμφανίζεται στο πρόσωπο και τα χέρια είναι γιατί πολύ απλά πρόκειται για τα σημεία που εκτίθενται καθημερινά, σε όλες τις εποχές και κάθε περιβαλλοντική συνθήκη.\nΩς εκ τούτου, υπάρχουν 4 τύποι πανάδων:\nΟ δερματικός, στον οποίο η βλάβη έχει μεγάλο βάθος, ασαφή όρια και χρώμα σχεδόν μαύρο. Σε αυτή την περίπτωση έχει δημιουργηθεί μεγάλος αριθμός «μελανοφάγων κύτταρων», κύτταρα δηλαδή που «τρώνε» τη μελανίνη στο δέρμα. Μπορεί να θεραπευθεί σε ένα μεγάλο βαθμό.\nΟ ακαθόριστος τύπος, ο οποίος εμφανίζεται ως επί το πλείστον σε σκουρόχρωμες επιδερμίδες και χαρακτηρίζεται από πολύ μεγαλύτερη παρουσία μελανοφάγων κύτταρων. Είναι μια αρκετά επίμονη μορφή πανάδων.\nΚι αν δεν τις προλάβουμε;\nΔεν είναι το τέλος του κόσμου, μην πανικοβάλλεστε και μην απελπίζεστε. Αν αποκτήσαμε πανάδες δεν σημαίνει, ότι δεν μπορούμε να απαλλαγούμε απ΄αυτές ή έστω να τις αποχρωματίσουμε σημαντικά.\nΩστόσο, καθόλου αμελητέα δεν είναι η βοήθεια που μπορεί να δώσει η αρωματοθεραπεία, μέσω της δράσης των αιθέριων και φυτικών ελαίων, καθώς και της βιταμίνης Α και C. Στο post που μπορείτε να ξαναδιαβάσετε εδώ, είχαμε δώσει φυσικούς τρόπους θεραπείας των πανάδων\nΑύριο θα δούμε κάποια φυσικά προϊόντα Stella’s Recipy με εξαιρετική δράση και αποτελέσματα στις πανάδες, τις δυσχρωμίες και την χρωματική ομοιογένεια.\nTags: featured2, Αιτία Πανάδων, Θεραπεία Πανάδων, Καταπολέμιση Πανάδων, Λύση στις Πανάδες, Πανάδες, Φροντίδα Επιδερμίδα\nΠληρέστατο και κατατοπιστικότατο! Εξαιρετικά ενδιαφέροντα τα στατιστικά στοιχεία που αποδεικνύουν την πολυπλοκότητα του προβλήματος.\n03/10/2018 at 11:40\nΚαλό θα ήταν να το διαβάσουν αυτό κάποιοι δερματολόγοι που σε “ξεπετάνε” με ένα χημικό peeling και σου λένε ότι λύθηκε το πρόβλημα. Χρειάζονται συνεχόμενες συνδυασμένες κινήσεις για να δεις ουσιαστική καλυτέρευση.. Περιμένω με ανυπομονησία το αυριανό.\nΠάρα πολύ ενδιαφέρον post με εξαιρετικές πληροφορίες. Ευχαριστούμε!\nΤι ωραίο άρθρο!!! Ανήκω στη κατηγορία που βγάζει πολλές παναδες το καλοκαίρι, οι οποίες – σχεδόν- εξαφανίζονται το χειμώνα! Κατηγορούσα τον εαυτό μου που δεν φόρεσα κάποτε αντηλιακή κάποια καλοκαιρινή περίοδο, αλλά ύστερα από το σημερινό post αναθεώρησα! Ευχαριστούμε πολύ @Stella!\nΥπέροχο άρθρο που σαν παθουσα (από τη δεύτερη εγκυμοσύνη μου) το διάβασα με μεγάλο ενδιαφέρον.. Από την πείρα μου και έπειτα από πολλές συνεργασίες με δερματολογους (αποφεύγω τους αισθητικους σε αυτό το πρόβλημα μου εκτός από κάτι dermapen που έκανα)έχω να πω ότι είναι σχεδόν αδύνατο να εξαφανιστουν.. Απλά το χειμώνα είναι πολύ αχνες και το καλοκαίρι επιστρέφουν δριμύτερες..\nΠαθούσα και εγώ απο τις παναδες/μελασμα…η τελευταία μου επίσκεψη στον δερματολόγο μου πρότεινε προς τα τέλη Οκτωβρίου να κανω μια θεραπεια η οποία λέγεται φόρμουλα KLIGMAN η οποία αποτελείται απο\nΥδροκινονη/Ρετινοΐκο οξύ και άλλη μια ουσία .Μου είπε οτι με αυτη την θεραπεια για περίπου 30-40 ημέρες θα δω παρά πολυ καλα αποτελέσματα.Βεβαια αυτο που με απασχολεί εμένα ειναι οτι η Υδροκινονη είχε κατηγορηθεί για καρκινογένεση σε χρηση μεγάλου ποσοστού σε κρεμες πανω απο 4% ,η συγκεκριμένη φόρμουλα είδα οτι δεν την υπερβαίνει και οτι απόλυτα ασφαλής και γενικά ψάχνοντας είδα οτι η υδροκινονη εχει πάρει έγκριση απο το FDA Αμερικής….\nΆλλη μια ουσία που διάβασα ειναι και το αζελαικο οξύ που με συνδιασμο με άλλη ουσία εχει εξίσου καλα αποτελέσματα.\nΣε λίγες ημέρες εχω ραντεβού με τον δερματολόγο έτσι θα εχω απο οτι καταλαβαίνετε μια μεγαλη συζήτηση για ολα αυτα!🤓\n@SofiaT: Να μας γράψεις οπωσδήποτε τι θα σου πει ο δερματολόγος. Θα περιμένω!\nΒγάζω μία στο μέτωπο.Φέτος ή δεν με είδε ο ήλιος ή τη συνήθισα και δεν την παρατήρησα.Περιμένω το αυριανό post.\nΗ μαμά μου έχει στο πρόσωπο της και βλέπω ότι όλη την ώρα γκρινιάζει… κάνει αρκετή δουλειά ο χυμός λεμονιού η αλλιώς μια φέτα λεμόνι την αφήνει επάνω για αρκετή ώρα ποοοολλεεεες φορές και σταδιακά ψιλοεξαφανιζονται…\nEξαιρετικο αρθρο πολυ κατατοπιστικο. Το στελνω σε φιλη που ταλαιπωρειται με παναδες\nΣας ευχαριστώ πολύ όλες! Χαίρομαι ιδιαίτερα που το βρήκατε χρήσιμο.\n04/10/2018 at 15:27\nΚατατοπιστικότατο το άρθρο…Στέλλα είναι αυτή!! Είμαι από τις τυχερές που μάλλον δεν έχω τέτοιο θέμα αλλά το διάβασα με αμείωτο ενδιαφέρον.


Η Qantas θα αναζωπυρώσει τον έρωτά της με τη Ρώμη, προσθέτοντας απευθείας πτήσεις από την Αυστραλία στην Αιώνια Πόλη στα μέσα του επόμενου έτους. Το τμήμα Περθ - Ρώμη θα είναι επέκταση της διαδρομής Σίδνεϊ - Περθ. Θα είναι μια εποχική υπηρεσία που θα εκτελείται τρεις φορές την εβδομάδα με αεροσκάφη Boeing 787-9 Dreamliner.\nΣύμφωνα με το σύστημα κρατήσεων, η διαδρομή θα τηρηθεί μεταξύ 22 Ιουνίου 2022 και 6 Οκτωβρίου 2022. Η διάρκεια της πτήσης Περθ - Ρώμη θα είναι περίπου 16 ώρες. Οι τιμές για τις νέες πτήσεις Σίδνεϊ - Περθ - Ρώμη ξεκινούν από 1785 USD μετ' επιστροφής. Η ανακοίνωση έρχεται αφότου η Αυστραλία επιβεβαίωσε ότι θα ανοίξει τα διεθνή της σύνορα στις 2 Φεβρουαρίου 2022.\nΗ Qantas στη διαδρομή Περθ - Ρώμη\nΗ Qantas θα πετάξει στο διεθνές αεροδρόμιο Leonardo da Vinci Fiumicino της Ρώμης και θα συνεργαστεί με άλλες αεροπορικές εταιρείες σε 16 προορισμούς στην Ευρώπη, συμπεριλαμβανομένων της Αθήνας, της Βαρκελώνης, της Φρανκφούρτης, της Νίκαιας, της Μαδρίτης και του Παρισιού, και 15 προορισμών στην Ιταλία, συμπεριλαμβανομένων του Μιλάνου και της Βενετίας.\nΗ Ιταλία είναι η μεγαλύτερη αγορά στην ηπειρωτική Ευρώπη, με μια πολύ μεγάλη κοινότητα Ιταλών στην Αυστραλία, και θα θέλουν να επισκεφτούν τους συγγενείς, την οικογένεια και τους φίλους τους. Οι απευθείας πτήσεις θα διευκολύνουν την πολύ ταχύτερη μεταφορά τουριστών και επιβατών. Η Αυστραλία ελπίζει επίσης να αναπτύξει το τουριστικό της τμήμα, με την Qantas να ανακοινώνει συνεργασία με την Tourism Western Australia.\nΗ Qantas άρχισε πρόσφατα να πετάει από το Σίδνεϊ και τη Μελβούρνη προς το Δελχί και έχει ξαναρχίσει μια σειρά από υπάρχοντα δρομολόγια από το Σίδνεϊ και τη Μελβούρνη προς προορισμούς όπως το Λος Άντζελες, το Λονδίνο και η Σιγκαπούρη. Καθώς το Ηνωμένο Βασίλειο δεν είναι πλέον στην ΕΕ, τότε η διαδρομή Περθ - Ρώμη θα είναι η μόνη άμεση σύνδεση μεταξύ της Ευρωπαϊκής Ένωσης και της Αυστραλίας.


«Η ασφυκτική εποπτεία θα καταργηθεί τον Αύγουστο» - avanti popolo\nHome / featured / «Η ασφυκτική εποπτεία θα καταργηθεί τον Αύγουστο»\n"Το δημοσιονομικό σύμφωνο σταθερότητας υπάρχει και ισχύει για όλους γενικευμένα, με τα ίδια κριτήρια ελλείμματος, πληθωρισμού και χρέους. Αλλά δεν θα υπάρχουν οι υποχρεώσεις, οι οποίες απορρέουν από τη σύναψη δανειακών συμβάσεων" διευκρίνισε ο κοινοβουλευτικός εκπρόσωπος του ΣΥΡΙΖΑ.\n«Εφόσον δεν έχουμε τον άμεσο δανεισμό από τα κράτη, τους εταίρους, δεν επιβάλλουν τους όρους του δανειστή, υπό αυτή την έννοια, ναι, πράγματι, θα έχουμε μια σημαντική χαλάρωση. Δεν θα έχουμε την απόλυτη χαλάρωση και παραμένουν οι γενικοί καταναγκασμοί της Ευρωπαϊκή Ένωσης και οι ειδικοί καταναγκασμοί του υπερχρεωμένου κράτους» είπε ο Ν. Ξυδάκης, στον ραδιοφωνικό σταθμό του ΑΜΠΕ «Πρακτορείο 104,9 fm».\n«Στον βαθμό που και άλλα κράτη της ευρωζώνης και της Ευρωπαϊκής Ένωσης, όπου το εξωτερικό χρέος είναι πάνω από 75% [...], επιτήρηση θα υπάρχει. Και το δημοσιονομικό σύμφωνο σταθερότητας υπάρχει και ισχύει για όλους γενικευμένα, με τα ίδια κριτήρια ελλείμματος, πληθωρισμού και χρέους. Αλλά δεν θα υπάρχουν οι υποχρεώσεις, οι οποίες απορρέουν από τη σύναψη δανειακών συμβάσεων» διευκρίνισε.\nΕρωτηθείς σχετικά με τη δυνατότητα εξεύρεσης λύσης στο ζήτημα της ονομασίας της πΓΔΜ ο κ. Ξυδάκης παρατήρησε πως «υπάρχει μία μεταβολή στάσης και ρητορικής στα Σκόπια, μία διάθεση προσέγγισης, ώστε αμοιβαία να βρεθεί μία λύση». «Αυτό», συνέχισε, «πρέπει να το εκμεταλλευτούμε, να είμαστε γενναιόδωροι και ταυτόχρονα να είμαστε σοβαροί και πολύ προσεκτικοί και να τεθεί ένα πλαίσιο -τώρα χτίζεται ένα πλαίσιο συνεννόησης- που θα μας οδηγήσει σε κάτι, το οποίο θα ανακουφίζει και τις δύο χώρες σε αυτό που ήταν «αγκάθι» και μας κράτησε μακριά και με ζημιά --ίσως περισσότερο για τους γείτονες, που είναι το μικρό κράτος, αλλά κι εμείς δεν κερδίζουμε κάτι διπλωματικά».


«Συνεχίζεται το “οδοιπορικό” του Ε.Ε.Α. για την IDD» - EEA\n«Συνεχίζεται το “οδοιπορικό” του Ε.Ε.Α. για την IDD»\nΜε εκδήλωση στη Χαλκίδα συνεχίστηκε χθες, Τετάρτη 20/2/2019, το μεγάλο οδοιπορικό του ΕΕΑ, με στόχο την πανελλαδική ενημέρωση για την IDD ώστε να επιτευχθεί η ενιαία προσαρμογή της ασφαλιστικής διαμεσολάβησης σε αυτή.\nΟ αντιπρόεδρος της Κεντρικής Ένωσης Επιμελητηρίων Ελλάδος και πρόεδρος του Επαγγελματικού Επιμελητηρίου Αθήνας κ. Γιάννης Χατζηθεοδοσίου και ο Γενικός Γραμματέας και πρόεδρος της Επιτροπής Διαμεσολάβησης του ΕΕΑ κ. Δημήτρης Γαβαλάκης στην εκδήλωση που διοργανώθηκε, παρουσίασαν συνοπτικά τις υποχρεώσεις που ορίζει η IDD στον κλάδο ενώ αναφέρθηκαν και σε ευρύτερα θέματα που απασχολούν την ασφαλιστική διαμεσολάβηση.\nΌπως και στα Ιωάννινα, πόλη από την οποία ξεκίνησε το «οδοιπορικό» του ΕΕΑ, έτσι και στη Χαλκίδα η εκδήλωση είχε ως στόχο να δοθούν απαντήσεις σε καίρια ερωτήματα που αφορούν την υιοθέτηση της IDD και την εφαρμογή της στην πράξη.\nΟ κύριος Χατζηθεοδοσίου, ανέφερε κατά την εκδήλωση ότι η Κεντρική Ένωση Επιμελητηρίων και το Επαγγελματικό Επιμελητήριο Αθηνών στηρίζουν πανελλαδικά την ασφαλιστική διαμεσολάβηση και συμβάλλουν εμπράκτως στην ενημέρωση του κλάδου και την ανάπτυξή του.\nΗ εκδήλωση πραγματοποιήθηκε στην αίθουσα διαλέξεων του Επιμελητηρίου Ευβοίας στη Χαλκίδα (Ελ. Βενιζέλου 12) και έχει διοργανωθεί από τον Πανευβοϊκό Σύνδεσμο Ασφαλιστικών Διαμεσολαβητών υπό την αιγίδα του Επιμελητηρίου Ευβοίας.\nΣτο πλαίσιο αυτό χαιρέτισαν την εκδήλωση και την προσπάθεια της διοίκησης του ΕΕΑ η πρόεδρος του Επιμελητηρίου κυρία Βούλα Αγιοστρατίτη και η πρόεδρος του Συνδέσμου κυρία Δέσποινα Καραμπέτσου.


ΠΏΣ ΝΑ ΑΥΞΉΣΕΙ ΤΗ ΓΟΝΙΜΌΤΗΤΑ ΣΕ ΈΝΑΝ ΆΝΘΡΩΠΟ - ΣΥΜΒΟΥΛΈΣ ΓΙΑ ΤΟΥΣ ΆΝΔΡΕΣ - 2021\nΜε τη βοήθεια ενός ειδικού μείγματος βιταμινών, οι άντρες μπορούν να αυξήσουν τη γονιμότητά τους κατά τρεις φορές. Για τρεις μήνες, οι ερωτηθέντες κατανάλωναν ένα ειδικά δημιουργημένο ένα κοκτέιλ βιταμινών που αποτελείται από βιταμίνες Β12, Β6 και φολικό οξύ. Μετά από αυτή την περίοδο, ο αριθμός των σπερματοζωαρίων αυξήθηκε κατά ένα τρίτο και ήταν πιο κινητός. Αυξήσαν την ταχύτητά τους, πράγμα που σημαίνει ότι ήρθαν στη μήτρα πιο γρήγορα.\nΟι γιατροί στο Πανεπιστήμιο του Ίνσμπρουκ τονίζουν ότι το πρόβλημα του κακού σπέρματος μπορεί να βρεθεί στην ομοκυστεΐνη αμινοξέων, η οποία μειώνει τη ροή του αίματος των όρχεων, γεγονός που προκαλεί μείωση του αριθμού των σπερματοζωαρίων και της κινητικότητας.\nΑυτό είναι όπου η βιταμίνη Β12, Β6 και το φυλλικό οξύ δουλεύουν επειδή εξουδετερώνουν ομοκυστεΐνες. Οι γιατροί κατέληξαν επίσης στο συμπέρασμα ότι η βιταμίνη C βελτιώνει επίσης την ποιότητα του σπέρματος. Δεν χρειάζεστε γιατρό για να αναμίξετε αυτή τη βόμβα βιταμινών. Ενισχύστε το σπέρμα σας με τη διατροφή.\nΦολικό οξύ που βρίσκονται σε σπανάκι, φασόλια, φακές, σπαράγγια, φύλλα τεύτλων, chard, μαϊντανός και μπρόκολο. Βιταμίνη Β6 μπορεί να βρεθεί σε φυτικούς και ζωικούς ιστούς. Αυξήστε την πρόσληψη ψαριών, σόγιας, αυγών, γάλακτος, αποξηραμένων φρούτων και στην περίπτωση κρέατος επιλέξτε το ήπαρ και τα νεφρά.\nΤα θαλασσινά, τα ψάρια, το συκώτι, η καρδιά και τα ζυμωμένα τυριά είναι εξαιρετικές πηγές Βιταμίνη Β12. Με τη βοήθεια ενός ειδικού μείγματος βιταμινών, οι άντρες μπορούν να αυξήσουν τη γονιμότητά τους κατά τρεις φορές.\nΓια τρεις μήνες, οι ερωτηθέντες κατανάλωναν ένα ειδικά δημιουργημένο ένα κοκτέιλ βιταμινών που αποτελείται από βιταμίνες Β12, Β6 και φολικό οξύ. Μετά από αυτή την περίοδο, ο αριθμός των σπερματοζωαρίων αυξήθηκε κατά ένα τρίτο, καθώς το σπέρμα ήταν πιο κινητό. Αυξήσαν την ταχύτητά τους, πράγμα που σημαίνει ότι ήρθαν στη μήτρα πιο γρήγορα.\nΗ Οδύσσεια της ζωής (Ιανουάριος 2021)\nπώς να αυξήσει τη γονιμότητα, τρόφιμα πλούσια σε βιταμίνες, ανδρική γονιμότητα, λαχανικά πλούσια σε βιταμίνες, βιταμίνη b


ανακοίνωση Archives - Stylishly Beautiful\nHome Tags Posts tagged with "ανακοίνωση"\nΜόλις πριν από λίγες ημέρες, ανακοινώθηκε ότι ο οίκος Gucci, αποφάσισε να σταματήσει την χρήση γούνας στις συλλογές του, από το 2018 και μετά. Η Gucci χρησιμοποιούσε αρκετά την γούνα σαν υλικό στο παρελθόν, αλλά η νέα απόφαση είναι μέρος του νέου 10ετούς σχεδίου βιωσιμότητας «Πολιτισμός του Σκοπού» της μάρκας. Η εταιρεία δεσμεύτηκε επίσης να συνεισφέρει ένα εκατομμύριο ευρώ στην Πρωτοβουλία Ενδυνάμωσης Κοριτσιών της UNICEF. Ο Διευθύνων Σύμβουλος της Gucci Marco Bizzarri έκανε επίσημη δήλωση σχετικά με αυτή την απόφαση: «Η Gucci δεν θα χρησιμοποιεί, δεν θα προωθεί ή δεν θα δημοσιοποιεί πλέον γούνα ζώων, ξεκινώντας από τη συλλογή της Άνοιξη/Καλοκαίρι του 2018. Ως δέσμευση και χάρη σε μια μακροπρόθεσμη συνεργασία με την LAV και την Humane Society, η Gucci εντάσσεται στην Fur Free Alliance, η οποία επικεντρώνεται στην στέρηση και τη σκληρότητα που υποφέρουν τα ζώα που φέρουν γούνα, τόσο από την τοποθέτηση παγίδων σε δάση κλπ. όσο και στη βιομηχανική χρήση γούνας». Η LAV είναι μια ιταλική οργάνωση για τα δικαιώματα των ζώων και αυτά είναι σίγουρα πολύ καλά νέα. Όλα τα υπόλοιπα αντικείμενα με πραγματική γούνα στην ιστοσελίδα της Gucci θα δημοπρατηθούν και τα έσοδα θα πάνε στην LAV και την Humane Society. Η Gucci δεν είναι ο πρώτος οίκος που απαγορεύει τη γούνα από τις συλλογές της, καθώς οι οίκοι Armani, Hugo Boss, Ralph Lauren, Calvin Klein και Tommy Hilfiger ήταν μερικοί από τους πρώτους που το έκαναν πριν από αυτούς.\nΗ Gigi Hadid & ο Tommy Hilfiger, ανακοίνωσαν πρόσφατα ότι πρόκειται να συνεχίσουν την συνεργασία τους για άλλες 2 σεζόν. Μέχρι τώρα η Gigi έχει βοηθήσει να σχεδιαστούν 2 συλλογές και έχει περπατήσει σε 2 runway shows (το Φθινόπωρο του 2016 στην Νέα Υόρκη, και την Άνοιξη του 2017 στο Los Angeles) ως η παγκόσμια πρέσβειρα του brand. Ο Tommy Hilfiger έχει αναφέρει για την τελευταία τους συνεργασία: “Η Gigi είναι μια δύναμη της βιομηχανίας της μόδας, και το απόλυτο Tommy Girl. Η θετική της ενέργεια, και το ανεπιτήδευτο στυλ της συνεχίζουν να μαγνητίζουν το κοινό της ανά τον κόσμο. Μου άρεσε που σχεδιάσαμε μαζί τις συλλογές Tommy x Gigi και ανυπομονώ να συνεχίσουμε την συνεργασία μας για άλλον έναν χρόνο». Η νέα συλλογή Tommy x Gigi αναμένεται να κυκλοφορήσει το φθινόπωρο του 2017.\nΉταν σοκαριστικό όταν η Bobbi Brown ανακοίνωσε στα μέσα του Δεκεμβρίου πως μέχρι το τέλος του 2016 θα φύγει από την εταιρεία της. Η εταιρεία Bobbi Brown cosmetics ανήκει στον όμιλο Estee Lauder Companies από το 1995.\nΝέα limited edition συλλογή Victoria Beckham x Target\nΗ Victoria Beckham συνεργάζεται με τα πολυκαταστήματα Target για μια σειρά περιορισμένης κυκλοφορίας που θα περιλαμβάνει ρούχα, και αξεσουάρ για γυναίκες και παιδιά. Η συλλογή αποτελείται από 200 κομμάτια με εύρος τιμών ανάμεσα στα $6 και $70 — με την πλειοψηφία αυτών να είναι κάτω από $40 — και θα περιλαμβάνει ρούχα και αξεσουάρ για γυναίκες, νεαρά κορίτσια, βρέφη και μωρά. Αυτή είναι η πρώτη φορά που η Victoria Beckham θα φτιάξει παιδική συλλογή, και μάλιστα σκέφτεται ότι ίσως αυτό να είναι το επόμενο λογικό βήμα για αυτήν και το brand της. Η νέα συλλογή θα κυκλοφορήσει στις 9 Απριλίου 2017, σε όλα τα καταστήματα Target στην Αμερική, καθώς και στο Target.com, και θα είναι εμπνευσμένη από την σειρά ρούχων Victoria, Victoria Beckham. Η σχεδιάστρια έχει επιλέξει να πουληθούν κάποια κομμάτια της συλλογής και στο προσωπικό της website, Victoriabeckham.com, ώστε να μπορεί και το διεθνές κοινό της να ψωνίσει κάποια από τα κομμάτια της συλλογής. Πρόκειται για σειρά περιορισμένης κυκλοφορίας, και θα είναι διαθέσιμη στα καταστήματα ως τις 30 Απριλίου, ή μέχρι εξαντλήσεως των αποθεμάτων.\nΗ Winona Ryder είναι το νεο πρόσωπο της Marc Jacobs Beauty\nΤο νέο πρόσωπο της Marc Jacobs Beauty για το 2016 είναι η Winona Ryder. Αυτό τουλάχιστον αποκάλυψε ο ίδιος ο Marc Jacobs μέσω του λογαριασμού του στο Instagram – μια φωτογραφία της καμπάνιας που γράφει «είναι μεγάλη υπερηφάνεια (και ευχαρίστηση) που «διαρρέω» αυτήν την φωτογραφία», δείχνοντας μια φωτογραφία της Winona να ποζάρει για την εταιρεία, φωτογραφημένη από τον David Sims. Ο Jacobs πρόσθεσε ότι είναι φίλοι εδώ και 2,5 δεκαετίες και ότι η Winona είναι εξαιρετικά ταλαντούχα και όμορφη. Η ίδια έκανε το μοντέλο για τον οίκο από το 2003, μετά από το σκάνδαλο που ξέσπασε αφού έκλεψε κάποια πράγματα από ένα μαγαζί.


H texni tou polemou sto epixirein - L-TEAM\nΗ τέχνη του πολέμου στο επιχειρείν..\nΧολιγουντιανές ανοησίες; Καθόλου!\nΠαρότι η «Τέχνη του Πολέμου» είναι συνομήλικη του Παρθενώνα, είχε μια πραγματική αξία τόσο στη χρυσή εποχή της Γουόλ Στριτ (όπως και ο ήρωάς του, ο Στόουν δεν κάνει πράγματα στην τύχη) όσο και σήμερα. Ο λόγος δεν είναι μόνο ένας. Σαφώς ο οριενταλισμός βοηθάει (παρά το ότι η Άπω Ανατολή έχει έρθει πολύ κοντά μας, δεν παύει να ασκεί μια ιδιαίτερη γοητεία σε πολλούς)· το ίδιο και ο ρομαντισμός (η εικόνα του επιχειρηματία-στρατάρχη ή του μάνατζερ-στρατηγού που σχεδιάζει την επόμενη κίνησή του στο γραφείο-επιτελείο του επίσης ασκεί κάποια γοητεία). Παρ’ όλα αυτά, ο Σουν Τζου κατάφερε να υπερβεί την εποχή και το αντικείμενό του επειδή, όπως θα έλεγαν οι Αμερικανοί, «it makes sense».\nΈνα είναι σίγουρο: Δεν υπάρχει ανταγωνιστικός χώρος στον οποίο ο Σουν Τζου να μην έχει εφαρμογή.\nΟ πρώην προπονητής της Βραζιλίας και νυν της Πορτογαλίας Λουί Φελίπε Σκoλάρι χρησιμοποιεί αυτό το βιβλίο στις ποδοσφαιρικές του τακτικές. Στο Παγκόσμιο Κύπελλο του 2002, μοίρασε στους παίκτες του από ένα αντίτυπο. Και το 2006, στο Παγκόσμιο Κύπελλο της Γερμανίας, δήλωσε ότι εφάρμοσε τον Σουν Τζου προκειμένου να κερδίσει την Αγγλία. Τόσο οι γενικές αρχές της «Τέχνης του Πολέμου» όσο και οι πιο συγκεκριμένες στρατηγικές του μπορούν, χωρίς ιδιαίτερη φαντασία, να εφαρμοστούν άμεσα ή να εκκινήσουν ιδέες που θα οδηγήσουν σε πρακτικές εφαρμογές. Σε τελική ανάλυση, αν μπορεί κάποιος να είναι πρακτικός στον πόλεμο, μπορεί να είναι παντού. Πολλές ιαπωνικές εταιρείες έχουν αυτό το βιβλίο ως υποχρεωτικό για την εκπαίδευση των υψηλόβαθμων στελεχών τους. Είναι επίσης πολύ δημοφιλές στη Δύση, ως οδηγός επιτυχίας κάτω από ιδιαίτερα ανταγωνιστικές καταστάσεις.\n1. Η τέχνη του πολέμου είναι η τέχνη της εξαπάτησης.\nΑπλά και κοφτά, ο Σουν Τζου θέτει εξαρχής στην «Τέχνη του Πολέμου» μια συμβουλή ύψιστης σημαντικότητας: Όπως και στον πόλεμο, ο ανταγωνιστής σου στις επιχειρήσεις δεν πρέπει να ξέρει τι έχεις στο μυαλό σου, ποια είναι τα σχέδιά σου και ποιες οι επόμενες κινήσεις σου. Άρα, άσε τον αντίπαλο στο σκοτάδι, μπέρδεψέ τον, σβήσε τα ίχνη σου και φτιάξε άλλα… Η εξαπάτηση αφορά σε κάθε διάσταση της «ένας προς έναν» εμπλοκής («αν είσαι ικανός, δείξε ότι είσαι ανίκανος, αν είσαι δραστήριος, δείξε ότι είσαι αδρανής» κ.λπ.). Μιλάμε για τη βάση κάθε αντικατασκοπίας (στρατιωτικής και επιχειρηματικής): τη διασπορά ψευδών ειδήσεων, ώστε να μπορώ να γνωρίζω τι γνωρίζει ο αντίπαλός μου.\n2. Αν ο στρατός σου έχει δεκαπλάσια δύναμη από τον εχθρό, περικύκλωσέ τον.\nΑν έχει πενταπλάσια δύναμη από τον εχθρό, κάνε επίθεση. Αν έχει διπλή δύναμη από τον εχθρό, διάσπασέ τον. Αν έχει ίση δύναμη με τον εχθρό, κατάφερε να τον πολεμήσεις. Αν έχει μικρότερο μέγεθος από τον εχθρό, κατάφερε να τον παρακάμψεις. Αν είναι πιο αδύναμος από τον εχθρό, κατάφερε να τον αποφύγεις. Αυτό που έχει ιδιαίτερο ενδιαφέρον είναι ότι, κατά τον Σουν Τζου, μόνο η μεγάλη διαφορά μεγέθους (πενταπλάσια ή δεκαπλάσια) μπορεί να εξασφαλίσει τη νίκη, είτε χωρίς αναμέτρηση («περικύκλωσέ τον») είτε με αναμέτρηση («κάνε επίθεση»). Ακόμα και το διπλάσιο μέγεθος δεν εγγυάται αποτελέσματα (εξ ου και η συμβουλή «διάσπασέ τον»), ενώ από εκεί και κάτω τα πράγματα δυσκολεύουν πολύ – «κατάφερε να τον πολεμήσεις, να τον παρακάμψεις ή να τον αποφύγεις». Παρά τα όσα μας λέει το Χόλιγουντ, η πραγματικότητα (βλ. η αγορά) είναι πιο σκληρή και ο Δαβίδ δεν νικάει πάντα τον Γολιάθ. Αυτό φυσικά στο Χόλιγουντ.\n3. Όταν κάποιος αντιμετωπίζει τους ανθρώπους με καλοσύνη, δίκαια και ηθικά, και τους δείχνει εμπιστοσύνη, ο στρατός θα είναι ενωμένος ψυχικά και θα υπηρετεί πάντοτε τον ηγέτη του με χαρά.\nΣυμβουλή-χρυσάφι για έναν μάνατζερ που θέλει να λειτουργήσει ως πηγή έμπνευσης για τους υφισταμένους του. Ένα καλό παράδειγμα στον κόσμο των επιχειρήσεων είναι η περίπτωση της Walt Disney έναντι της Columbia Pictures. H Disney είναι σήμερα μια από τις πιο θαυμαστές εταιρείες, εξαιτίας του ενδιαφέροντος που έδειχνε ο ιδρυτής της για τους συνεργάτες του. Στα τέλη του 1920, ο Ντίσνεϊ πλήρωνε το δημιουργικό του τμήμα περισσότερα λεφτά απ’ όσα έπαιρνε ο ίδιος. Και την ημέρα που πέθανε στο νοσοκομείο, σκεφτόταν φωναχτά πώς θα μπορούσε να βελτιωθεί η εταιρεία του.\n4. Ο στρατηγός είναι η δικλείδα ασφαλείας του Έθνους.\nΌταν αυτή υπάρχει, είναι βέβαιο ότι το Έθνος θα είναι ισχυρό. Αν δεν υπάρχει, είναι βέβαιο ότι το Έθνος δεν θα είναι ισχυρό. Συχνά όσοι κατέχουν διοικητικές θέσεις ξεχνούν ότι ο ρόλος τους είναι κάτι παραπάνω από το άθροισμα των απαιτήσεων που αναφέρονται στο job description τους – αν ήταν έτσι, οποιοσδήποτε πληροί τα τυπικά προσόντα θα ήταν καλός μάνατζερ, και όλοι γνωρίζουμε ότι αυτό δεν ισχύει. Όπως και ένα έθνος, μια εταιρεία χαρακτηρίζεται από την κεφαλή της, ταυτίζεται με αυτή και πορεύεται σύμφωνα με αυτή. Ακούγεται απλοϊκό, όμως ο λόγος που ένας καλός μάνατζερ πληρώνεται όσα πληρώνεται είναι επειδή η λειτουργία του είναι η πολυτιμότερη μέσα στο σύνολο που λέγεται εταιρεία. Πιο απτή απόδειξη; Τα σεμινάρια με εισηγητές μεγάλους μάνατζερ ή επιχειρηματίες που τα τελευταία χρόνια έχουν γίνει de rigueur στον επιχειρηματικό κόσμο δεν είναι απλώς μόδα· η Virgin είναι ο Ρίτσαρντ Μπράνσον και η Microsoft είναι ο Μπιλ Γκέιτς.\n5. Στις νυχτερινές μάχες χρησιμοποιείτε πυρσούς και τύμπανα. Στις μάχες που διεξάγονται την ημέρα χρησιμοποιείτε σημαίες και σινιάλα. Τα τύμπανα, τα γκονγκ, οι σημαίες και τα σινιάλα χρησιμοποιούνται για να ενώσουν τα μάτια και τα αυτιά των αντρών.Η συγκεκριμένη στρατηγική είναι πολύ απλή και ιδιαίτερα σύγχρονη. Τι λέει; Χρησιμοποίησε όλα τα μέσα για να περάσεις το μήνυμά σου (είτε μέσα στην εταιρεία σου είτε προς την αγορά) και κάνε χρήση του κάθε μέσου με τον τρόπο που είναι πιο πρόσφορος βάσει των εκάστοτε συνθηκών. Όταν ξεκίνησε η επιχειρηματική χρήση του Ίντερνετ, χύθηκαν τόνοι μελάνης για να αντιληφθούν οι επιχειρηματίες ότι το Διαδίκτυο δεν είναι τηλεόραση ή έντυπο και ότι μπορεί να είναι εξίσου αποτελεσματικό μέσο αν χρησιμοποιηθεί με το δικό του ιδιαίτερο τρόπο. Ο Σουν Τζου το λέει συνοπτικότερα και πολύ πιο περιγραφικά!\n6. Μην στηρίζεστε στο ότι ο εχθρός δεν θα έρθει· στηρίζεστε στην ετοιμότητά σας απέναντί του.\nΜην στηρίζεστε στο ότι ο εχθρός δεν θα επιτεθεί· στηρίζεστε στο ότι η θέση σας δεν επιτρέπει την επίθεσή του. Με άλλα λόγια, φροντίζω να είμαι πάντοτε έτοιμος για μια αναμέτρηση και δεν αιφνιδιάζομαι. To πιο εντυπωσιακό παράδειγμα επιχειρηματικού αιφνιδιασμού στην ιστορία είναι μια κίνηση ματ που έκανε η Coca-Cola στην Pepsi το 1996, στη Βενεζουέλα. Η Pepsi κυριαρχούσε 50 χρόνια σ’ αυτήν τη χώρα, αλλά δεν ήταν εξασφαλισμένη απέναντι στον αιώνιο εχθρό της. Χρησιμοποιούσε μια μεγάλη εταιρεία εμφιάλωσης που διένειμε τα προϊόντα της χωρίς όμως να την έχει «δέσει». Δεν είχε φροντίσει να εξαγοράσει ούτε ένα μικρό μερίδιο για να την ελέγχει. Η Coca-Cola αντιλήφθηκε ότι αυτή η κρίσιμη σχέση μπορούσε να διαρραγεί και δεν άργησε να επιτεθεί. Χωρίς κανείς να το μάθει, η Coca-Cola αγόρασε έναντι $ 500 εκατομμυρίων το 50% του εμφιαλωτή, ο οποίος άλλαξε στρατόπεδο μέσα σε μια νύχτα. Τόσο χρειάστηκε για να αλλάξουν τα 18 εργοστάσια και να δέχονται Coca-Cola αντί για Pepsi. Σε μια νύχτα, τα 4.000 φορτηγά που έφεραν το μπλε logo της Pepsi βάφτηκαν με το κόκκινο της Coca-Cola. Το μερίδιο αγοράς της Pepsi έπεσε από το 45% στο μηδέν και, ουσιαστικά, η εταιρεία εκδιώχθηκε από τη Βενεζουέλα. Το τοπ μάνατζμεντ της Pepsi είχε χρόνο απλώς για να ανοιγοκλείσει τα μάτια του και η υπερηφάνεια της Βενεζουέλας μετατράπηκε σε ταπείνωση.\n7. Είναι καταστροφή το να νικήσεις στη μάχη και να επιτύχεις στις επιθέσεις, αλλά να μην εκμεταλλευτείς τα επιτεύγματά σου αυτά.\nΑυτό λέγεται σπατάλη και κωλυσιεργία. Όταν αποφασίζουμε να παίξουμε το παιχνίδι που λέγεται επιχειρηματικός ανταγωνισμός, δεν εφησυχάζουμε ποτέ: δεν έχουμε το περιθώριο να αφήσουμε τους ανταγωνιστές μας να πάρουν το πάνω χέρι, ακόμα κι όταν έχουμε κατακτήσει την πρώτη θέση στην αγορά. Το να μάχεσαι είναι συναρπαστικό και το να κερδίζεις μια μάχη μεθυστικό. Όμως, ο πόλεμος δεν τελειώνει εκεί. Πόσες από τις μεγάλες επιχειρήσεις της δεκαετίας του ’60 δεν έκλεισαν ή δεν συρρικνώθηκαν επειδή δεν συνειδητοποίησαν ότι ο αγώνας που απαιτείται για να φτάσεις στην κορυφή είναι αστείο πράγμα σε σχέση με τον αγώνα που απαιτείται για να παραμείνεις εκεί;\n8. Αυτό που επιτρέπει στους φωτισμένους ηγέτες και στους καλούς στρατηγούς να κατακτούν τον εχθρό τους σε κάθε κίνηση και να σημειώνουν εξαιρετικές επιτυχίες είναι η πρόγνωση.\nΔεν υπάρχει περίπτωση στην οποία να μην μπορείς να χρησιμοποιήσεις κατασκόπους. Σύμφωνα με τους περισσότερους θεωρητικούς της στρατηγικής, η επιμονή του Σουν Τζου στην αξία της πληροφορίας (και της κατασκοπίας ως βασικού τρόπου απόκτησής της) είναι ίσως η μεγαλύτερη συνεισφορά του στη σχετική βιβλιογραφία. Ζώντας δε σε μια εποχή όπου η πληροφορία έχει αναχθεί στο βασικό ανταλλάξιμο είδος, η παραπάνω επισήμανση ίσως χρειάζεται τη μικρότερη επεξήγηση απ’ όλες. Φυσικά, η εποχή μας δίνει τη δυνατότητα να παίρνουμε κάποιες πληροφορίες για τον ανταγωνισμό χωρίς να χρειαστεί να δημιουργήσουμε δικούς μας μηχανισμούς «κατασκοπίας», όμως η αλόγιστη διασπορά πληροφοριών έχει αρχίσει και δημιουργεί μια αντίρροπη τάση διαφύλαξης κάποιων μυστικών, συχνά αυτών ακριβώς που θέλουμε να μάθουμε για τον ανταγωνιστή μας ή για το κοινό που αγοράζει τα προϊόντα μας.\nΠριν από μερικές δεκαετίες, η έρευνα αγοράς περιοριζόταν στους «γκαλοπτζήδες» – σήμερα, κάθε κίνηση του καταναλωτή καταγράφεται, αναλύεται, συνδυάζεται και μελετάται. Τα ίδια εφαρμόζονται για τους εχθρούς. Τον περασμένο Μάιο, ένας πρώην Ρώσος κατάσκοπος της ΚαΓκεΜπε γλίστρησε σε έναν κινηματογράφο της Μόσχας, όπου παίζονταν οι «Πειρατές της Καραϊβικής». Φορούσε γυαλιά που έβλεπαν στο σκοτάδι και σκάναρε τους θεατές βρίσκοντας αυτό που αναζητούσε: έναν πραγματικό πειρατή που εκείνη την ώρα έφτιαχνε μια παράνομη κόπια της ταινίας που παιζόταν. Οι επιχειρήσεις έχουν πλέον μεγάλες δυνατότητες παρακολούθησης του εχθρού, άλλωστε υπάρχει υπερπροσφορά κατασκόπων που δουλεύουν για τον ιδιωτικό τομέα σε κρίσιμα πόστα. Το παράδειγμα έρχεται από τη Lehman Brothers, η οποία το 2006 έθεσε έναν βετεράνο κατάσκοπο της CIA επικεφαλής όλων των εργασιών της στην Ινδία.\n9. Αν δεν είναι προς όφελός σου να προχωρήσεις και δεν είναι προς όφελος του εχθρού να προχωρήσει, το έδαφος είναι αδιέξοδο.\nΑν βρεθείς σε τέτοιο έδαφος, ακόμα κι αν ο εχθρός σου σού προσφέρει πλεονέκτημα, μην προχωρήσεις, οπισθοχώρησε. Κόντρα στην επικρατούσα, κυρίως εξ Αμερικής προερχόμενη, αντίληψη της διαρκούς επίθεσης, ο Σουν Τζου θυμίζει ότι μερικές φορές οι συνθήκες δεν επιτρέπουν μια αναμέτρηση (π.χ. σε μια περίοδο όπου η αγορά είναι οικονομικά κουρασμένη ή σε μια περίοδο όπου το προϊόν μας έχει κορεστεί) και ότι είναι δείγμα σοφίας του στρατηγού να αναγνωρίσει πότε συμβαίνει αυτό και να οπισθοχωρήσει. Μια πρώτη θέση σε οποιαδήποτε αγορά δεν κατακτάται εν μια νυκτί – είναι μια αργή πορεία γενικά προς τα εμπρός. Και το «γενικά» σημαίνει ότι ενίοτε μπορεί να είναι και προς τα πίσω, αρκεί η οπισθοχώρηση να είναι τακτική.\n10. Εκείνος που πρώτος καταλαμβάνει το πεδίο της μάχης και περιμένει τον εχθρό είναι άνετος· εκείνος που έρχεται μετά και σπεύδει στο πεδίο της μάχης είναι κουρασμένος. Συνεπώς, εκείνοι που είναι ικανοί στην τέχνη του πολέμου κινούν τον εχθρό και δεν κινούνται από αυτόν.\nΣτις ιαπωνικές πολεμικές τέχνες, ένα βασικό στοιχείο στρατηγικής είναι το «σεν», η πρωτοβουλία (κυριολεκτικά, «πριν»). Υπάρχουν τρία είδη πρωτοβουλίας (με την έννοια της ανάληψης δράσης): αυτή που συμπίπτει με τη λέξη πρωτοβουλία στα ελληνικά («σεν νο σεν», δηλαδή «προτού ο αντίπαλος δράσει»), αυτή που στην πραγματικότητα δεν είναι πρωτοβουλία («γκο νο σεν», δηλαδή «αφότου ο αντίπαλος δράσει») και αυτή που θα μπορούσε να αποδοθεί ως «προτού ο αντίπαλος σκεφτεί καν να δράσει» («σεν-σεν νο σεν»). Ο Σουν Τζου, όπως και οποιοσδήποτε έχει λάβει μέρος σε οποιαδήποτε αναμέτρηση, θεωρεί ότι η υπέρτατη ικανότητα, φανερώνεται όταν κάποιος κινείται «σεν-σεν νο σεν», δηλαδή όταν βρίσκεται πολύ πιο μπροστά από τον ανταγωνισμό. Όχι μόνο γενικά (π.χ. κατέχοντας την πρώτη θέση στην αγορά), αλλά και ειδικά, σε κάθε αναμέτρηση. Σκεφτείτε τις εκάστοτε καινούργιες υπηρεσίες των εταιρειών κινητής τηλεφωνίας (ελληνικές και ξένες – η ιαπωνική DoCoMo είναι ένα πολύ καλό παράδειγμα): οι υπηρεσίες αυτές συχνά παρουσιάζονται όχι επειδή τις ζητάει ο πελάτης, αλλά επειδή δεν τις προσφέρει (ακόμα) ο ανταγωνισμός. Είναι σχεδόν βέβαιο ότι ο πελάτης τελικά θα τις ζητήσει και θα τις αξιοποιήσει. Πέρα όμως από αυτό, θα εκτιμήσει (θετικά) ότι εμείς τις προσφέρουμε και (αρνητικά) ο ανταγωνισμός όχι.\n11. Στον πόλεμο, η καλύτερη πολιτική είναι να κατακτήσεις μια χώρα χωρίς να την καταστρέψεις, λέει ο Σουν Τζου.\nΚαι συνεχίζει: «Το να την καταστρέψεις είναι χαμηλότερου επιπέδου νίκη. Διότι το να νικήσεις εκατό νίκες σε εκατό μάχες δεν είναι το αποκορύφωμα της ικανότητας. Το αποκορύφωμα της ικανότητας είναι το να υποτάξεις τον εχθρό χωρίς να πολεμήσεις». Το σημείο αυτό, είναι ίσως μια υπενθύμιση ότι όσο κι αν θέλουμε να χρησιμοποιήσουμε ένα εγχειρίδιο πολέμου ως οδηγό για την επιχειρηματική μας δράση, σε κάποιο σημείο οι ομοιότητες παύουν.\nΣτον επιχειρηματικό κόσμο, το «να μην πολεμήσεις» δεν υφίσταται ως επιλογή, καθώς ο ανταγωνισμός είναι μεγάλος και οι όροι της οικονομικής επιβίωσης σκληροί – συνεπώς ο «πόλεμος» είναι μονόδρομος. Επειδή, ωστόσο, ο πραγματικός πόλεμος είναι μια υπόθεση πάντοτε καταστροφική, πρέπει να θεωρείται έσχατη λύση. Αν η παραπάνω φράση κρύβει ένα ευρύτερο δίδαγμα, αυτό μπορεί να εντοπιστεί στον τομέα των σχέσεων: είναι καλύτερο να κάνεις κάποιον να δει τα πράγματα από τη μεριά σου αντί να συγκρουστείς μαζί του. Κι αν κάποιος το καλοσκεφτεί, πολλές σχέσεις (ενδοεργασιακές και όχι μόνο) θα ήταν καλύτερες αν οι εμπλεκόμενοι δρούσαν βάσει αυτού του σκεπτικού.\n12. «Αν γνωρίζεις τον εαυτό σου και γνωρίζεις τους άλλους, θα επιτύχεις. Αν γνωρίζεις τους άλλους και όχι τον εαυτό σου, κάποτε θα κερδίζεις και κάποτε θα χάνεις. Αν δεν γνωρίζεις τους άλλους και δεν γνωρίζεις τον εαυτό σου, είναι μοιραίο να χάνεις σε όλες σου τις μάχες».\nΆφησα για το τέλος το πιο γνωστό, ίσως, απόσπασμα του Σουν Τζου. Και το άφησα για το τέλος επειδή το απόσπασμα αυτό είναι το πιο φιλοσοφικό κομμάτι όλου του έργου. Εδώ ο Σουν Τζου παύει να είναι στρατηγός και γίνεται λόγιος, συνδέοντας όλες τις πρακτικές συμβουλές της πραγματείας του με τη βασική φιλοσοφική ιδέα της Άπω Ανατολής: η πραγματική γνώση, η γνώση που οδηγεί στην επιτυχία σε οποιοδήποτε πεδίο, δεν μπορεί παρά να περιλαμβάνει μια έντιμη, ειλικρινή και διαρκή ενδοσκόπηση. Μόνο όταν γνωρίζεις ποιος είσαι και τι θέλεις, όταν γνωρίζεις από πού έρχεσαι και προς τα πού πηγαίνεις, μπορείς να γνωρίζεις τους άλλους και μπορείς να σχεδιάσεις το μέλλον, μαζί τους ή εναντίον τους. Για φιλοσοφική μεγαλοστομία, είναι άκρως πρακτική, δεν είναι;\nΣτα ίχνη του Σουν Τζου\nΟ Σουν Τζου κατά πάσα πιθανότητα έζησε μεταξύ 544 και 496 π.Χ. και υπήρξε στρατηγός του βασιλιά Χελιού του Γου. Ο Σουν Τζου (πιο σωστά, ο Σουν Γου –– το «Σουν Τζου» είναι τιμητικό όνομα και σημαίνει «Δάσκαλος Σουν») κατά πάσα πιθανότητα έζησε μεταξύ 544 και 496 π.Χ. και υπήρξε στρατηγός του βασιλιά Χελιού του Γου, κοντά στον ποταμό Γιανγκτζέ. Οι στρατιωτικές του επιτυχίες γύρω στο 512 π.Χ. έδωσαν περαιτέρω υπόσταση στη θεωρία του, παρότι κάποιοι από τους σύγχρονους ερευνητές αμφισβητούν είτε την ιστορικότητά του είτε το ότι υπήρξε ο πραγματικός συγγραφέας του κειμένου – όπως συχνά συμβαίνει στην Άπω Ανατολή, το κείμενο ενδέχεται να είναι μια συρραφή από θεωρίες, απόψεις και πρακτικές διαφόρων στοχαστών. Αυτό, βεβαίως, δεν χρειάζεται να μας απασχολήσει και ιδιαίτερα· το κείμενο έχει αποδείξει την αξία του και όποιος το θελήσει μπορεί να το βρει σε δεκάδες μεταφράσεις.\nΤροφή για σκέψη και επιµόρφωση\nΣε µία εποχή που η τεχνολογία µας κατακλύζει σε κάθε βήµα, παρατηρούµε όλο και λιγότερους ανθρώπους να διαβάζουν βιβλία, τη στιγµή που η πλειοψηφία βυθίζεται στο ίντερνετ, το facebook, το twitter κτλ.\nΤο θέµα, είναι πώς το διάβασµα είναι ο καλύτερος τρόπος για να δούµε τον κόσµο διαφορετικά. Είναι σαν να ταξιδεύουµε ανά τον κόσµο και να ανακαλύπτουµε λεπτοµέρειες της ζωής εκεί.\nΜπορείτε να δείτε πολλά ενδιαφέροντα και σχετικά βιβλία εδώ > http://www.l-team.gr/library.html


Μισέλ Ομπάμα, Ντόναλντ Τραμπ, Όπρα Γουίνφρεϊ και άλλοι που «ζήλεψαν» το ρόλο του ηθοποιού | in.gr\n10 Νοεμβρίου 2021, 15:40\nΕίναι διάσημοι και ταλαντούχοι στο πεδίο τούς, ωστόσο τόλμησαν να κάνουν το μεγάλο βήμα προς την υποκριτική και τα πήγαν περίφημα.\nΗ Μισέλ Ομπάμα έκανε ένα guest star σε ένα επεισόδιο της σειράς Black-ish.\nΌλοι θυμόμαστε την απόλυτη χριστουγεννιάτικη ταινία «Home Alone» με τον Μακόλεϊ Κάλκιν. Από αυτήν ταινία έκανε ένα πέρασμα και ο Ντόναλντ Τραμπ, ο οποίος προτού αναλάβει την προεδρία των ΗΠΑ, είχε κάνει εμφανίσεις και σε άλλες σειρές, όπως το Sex and the City, τον Πρίγκιπα του Μπελ Αιρ και την Νταντά.\nΟ Ντέιβιντ Μπέκαμ έκανε ένα guest σταρ την ταινία «Βασιλιάς Αρθούρος» του Γκάι Ρίτσι. Ο ποδοσφαιριστής εμφανίστηκε με στολή ιππότη σε ρόλο κλειδί, με τους κριτικούς να κάνουν λόγο για αξιοπρεπή ερμηνεία.\nΗ Όπρα Γουίνφρι έχει ταυτιστεί με την τηλεόραση και την παρουσίαση. Η ίδια έχει εμφανιστεί στο «Πορφυρό Χρώμα» του Στίβεν Σπίλμπεργκ, ωστόσο η μεγάλη της αγάπη είναι οι ταινίες της Disney.\n«Δεν είμαι ηθοποιός, απλά κάνω ένα διάλειμμα από την ρουτίνα», είχε δηλώσει η παρουσιάστρια.\nΤο 1992 η Γουίτνεϊ Χιούστον αποφάσισε να κάνει τα πρώτα της υποκριτικά βήματα με την ταινία «Bodyguard». Τα υπόλοιπα… είναι ιστορία!\nΗ Lady Gaga, εκτός από τραγουδίστρια και είδωλο της ποπ, τα κατάφερε περίφημα στην υποκριτική. Πήρε την πρώτη της Χρυσή Σφαίρα για το «American Horror Story», ενώ το 2018 πρωταγωνίστησε στην ταινία «A Star is Born» στο πλευρό του Μπράντλεϊ Κούπερ.\nΣχετικά άρθρα: ➤ Κρατερός Κατσούλης – Με ενδιαφέρει η τηλεόραση, εκτός πρωινού ➤ Ο Big Bird της Sesame Street εμβολιάστηκε και προκάλεσε τριγμούς στις ΗΠΑ – Τι θέση πήρε το Τζο Μπάιντεν ➤ Κωνσταντίνος Μαρκουλάκης – «Ο κόσμος στο δρόμο με φώναζε κομπλεξικό, γιατί…»


ΝΔ για τις χυδαιολογίες του Κούλογλου: Αν ο κ. Τσίπρας δεν τις αποδοκιμάσει, τις υιοθετεί - MeaCulpa\nΝΔ για τις χυδαιολογίες του Κούλογλου: Αν ο κ. Τσίπρας δεν τις αποδοκιμάσει, τις υιοθετεί\nΈντονη ήταν η αντίδραση της Νέας Δημοκρατίας, η οποία με ανακοίνωση της ζητά από τον Αλέξη Τσίπρα να λάβει θέση για την ανάρτηση του ευρωβουλευτή ΣΥΡΙΖΑ Στέλιου Κούλογλου\nΚαλούμε τον κ. Τσίπρα να πάρει θέση γι' αυτές τις χυδαιότητες. Αν δεν τις αποδοκιμάσει, σημαίνει ότι τις υιοθετεί. Αυτές τις κρίσιμες στιγμές χρειάζεται ενότητα κι ομοψυχία κι όχι μίσος και χυδαιότητα. Αλλά κάποιοι, όπως και στο παρελθόν, ποντάρουν στον πόνο μήπως κερδίσουν πολιτικούς πόντους. Ούτε ντράπηκαν, ούτε ντρέπονται!».\nΥπενθυμίζεται πως μετά τη χυδαία ανάρτηση του δημοσιογράφου Στέλιου Καψώχα, ο οποίος απειλούσε την κυβέρνηση με μια ρήση του Καραϊσκάκη «όταν γυρίσω θα σας γαμ@σω», ανάρτηση την οποία κατέβασε όταν προκάλεσε σάλο, ο ευρωβουλευτής του ΣΥΡΙΖΑ Στέλιου Κούλογλου ανήρτησε σκίτσο που αναπαριστά έναν φανταστικό διάλογο του Καραϊσκάκη με τον τυπικό 'Ελληνα φουστανελά να λέει «Γιώργο Καραϊσκάκη, κόβουν το 50% στους μισθούς!», με τον ήρωα να απαντά: «Μένω σπίτι αλλά όταν γυρίσω θα τους γ@μήσω!».\n"Όταν γυρίσω..." ήταν η λεζάντα που έγραψε πάνω από τη φωτογραφία ο Στ. Κούλογλου.


Πώς μπορώ να ολοκληρώσω μια παραλαβή πελάτη; – Wish Local Greek\n03 Νοεμβρίου 2021 19:53\nΑφού καταχωρίσετε μια παραγγελία Αποστολής σε Κατάστημα και επιβεβαιώσετε ότι έχουν φτάσει οι παραγγελίες, θα ειδοποιηθούν οι πελάτες ότι οι παραγγελίες τους είναι έτοιμες για παραλαβή στο κατάστημά σας. Οι πελάτες θα λάβουν και κωδικούς QR πελατών μέσω email και στην ενότητα Ιστορικό παραγγελιών της εφαρμογής αγορών Wish. Μάθετε περισσότερα\nΓια να ολοκληρώσετε μια παραλαβή, ακολουθήστε αυτά τα απλά βήματα!\nΒήμα 1: Ζητήστε από τον πελάτη του Wish Local να σας επιδείξει τον κωδικό QR. Λάβετε υπόψη ότι αν ο πελάτης έχει τη συσκευή του σε σκοτεινή λειτουργία, μπορεί αυτό να έχει ως αποτέλεσμα ο κωδικός QR να μην είναι αναγνώσιμος. Ζητήστε από τον πελάτη να προσαρμόσει τις ρυθμίσεις του τηλεφώνου του, ώστε να μπορείτε να σαρώσετε τον κωδικό QR με τη δική σας εφαρμογή Wish Local. Προτείνουμε επίσης να ζητήσετε από τον πελάτη να αυξήσει τη φωτεινότητα της συσκευής του, αν είναι απαραίτητο.\nΒήμα 2: Χρησιμοποιήστε την εφαρμογή Wish Local, για να σαρώσετε αυτόν τον κωδικό QR. Στη συνέχεια, η εφαρμογή θα συμπληρώσει αυτόματα τη λίστα των πακέτων πελάτη μέσα στην παραγγελία του πελάτη. Τα πακέτα πελάτη αναγνωρίζονται από τους 6ψήφιους κωδικούς τους.\nΒήμα 3: Βρείτε τα πακέτα πελάτη που εμφανίζονται στην παραγγελία του πελάτη.\nΒήμα 4: Ελέγξτε προσεκτικά, για να βεβαιωθείτε ότι δίνετε τα σωστά πακέτα στον πελάτη και επιβεβαιώστε την παραλαβή ως ολοκληρωμένη, επιλέγοντας Επιβεβαίωση παραλαβής στην εφαρμογή σας Wish Local\nΒήμα 5: Παραδώστε την παραγγελία στον πελάτη και παροτρύνετέ τον να ρίξει μια ματιά στο κατάστημά σας!\nΛάβετε υπόψη ότι εάν παρουσιαστεί κάποιο πρόβλημα με τον κωδικό QR του πελάτη, ο πελάτης θα πρέπει να επικοινωνήσει απευθείας με την υποστήριξη πελατών Wish στην ενότητα Υποστήριξη πελατών στην εφαρμογή αγορών Wish ή μέσω email στο support@wish.com.\n222 στους 403 το βρήκαν χρήσιμο\nΠώς μπορώ να αλλάξω τον αριθμό τηλεφώνου της τοποθεσίας μου για παραλαβές Wish;


Μειωμένη η ζήτηση της ηλεκτρικής ενέργειας - EnergyIn\nΜειώθηκε η ζήτηση της ηλεκτρικής ενέργειας στην Ελλάδα, την ώρα που αυξάνεται η κάλυψής της από παραγωγή ακριβών ΑΠΕ που υποκαθιστούν την παραγωγή των συμβατικών μονάδων.\nΒασική αιτία της μείωσης της ζήτησης είναι η περιορισμένη κατανάλωση από νοικοκυριά και μικρομεσαίες επιχειρήσεις, η οποία υποχώρησε σε ποσοστό 4,4%, σύμφωνα με τα στοιχεία που δημοσιοποίησε ο ΑΔΜΗΕ. Άλλες αιτίες θεωρούνται οι ήπιες καιρικές συνθήκες που δεν ευνόησαν τη γενικευμένη χρήση των κλιματιστικών και, φυσικά, η οικονομική δυσπραγία των πολιτών.\nΑναλυτικότερα, σύμφωνα πάντα με τα ίδια στοιχεία, τον Αύγουστο του 2013 η ζήτηση ηλεκτρικής ενέργειας υποχώρησε σε σχέση με τον αντίστοιχο μήνα του 2012 κατά 3,4% και σε επίπεδο εξαμήνου σε ποσοστό 5,1%.\nΤον ίδιο μήνα η παραγωγή από ΑΠΕ αυξήθηκε σε ποσοστό 83,9% έναντι του Αυγούστου του 2012, ενώ στο 8μηνο σε σχέση με το αντίστοιχο εξάμηνο του 2012 η αύξηση ήταν της τάξης του 50% περίπου.\nΣε επίπεδο οκταμήνου (Ιανουάριος – Αύγουστος) η συνολική ζήτηση μειώθηκε κατά 5,1% σε σχέση με το αντίστοιχο οκτάμηνο 2012, και η ζήτηση στο σύστημα υποχώρησε κατά 9%. Η μεγάλη πτώση παρατηρήθηκε στους καταναλωτές δικτύου, οι οποίοι περιόρισαν την κατανάλωσή τους κατά 6,1%, ενώ οι πελάτες υψηλής τάσης, δηλαδή οι μεγάλες βιομηχανίες, παρουσίασαν ελαφρά άνοδο, της τάξης του 1,8%.\nΜειωμένη κατά 1% ήταν τον Αύγουστο η παραγωγή ρεύματος, με τις συμβατικές μονάδες να μειώνουν την παραγωγή τους κατά 11%, πτώση όμως που οφείλεται σχεδόν αποκλειστικά στον περιορισμό της παραγωγής των λιγνιτικών μονάδων κατά 20%, καθώς αντίθετα οι μονάδες φυσικού αερίου αύξησαν την παραγωγή τους κατά 10%. Μειωμένη κατά 10% ήταν τον Αύγουστο η παραγωγή από υδροηλεκτρικά.\ntags: ΑΔΜΗΕ Ζήτηση ηλεκτρικής ενέργειας\nπροηγούμενο Στα δικαστήρια για τις έκτακτες εισφορές ΑΠΕ\nεπόμενο Υπογραφές για το αζέρικο αέριο


Είμαι στα Φιλιατρά. Τι μπορώ να κάνω; Τι μπορώ να δω;; | oloimazi.gr\n| Είμαι στα Φιλιατρά. Τι μπορώ να κάνω; Τι μπορώ να δω;;\nΕίμαι στα Φιλιατρά. Τι μπορώ να κάνω; Τι μπορώ να δω;;\nΤα Φιλιατρά είμαι μια γραφική κωμόπολη του Δήμου Τριφυλίας. Απέχουν από τις ακτές του Ιονίου μόλις 1 χιλιόμετρο αν και βρίσκονται σε υψόμετρο 80 με 300 μέτρα. Έχουν διατηρήσει εικόνες μιας παλιότερης εποχής στην επαρχία καθώς και ήρεμους ρυθμούς στην καθημερινότητα των κατοίκων. Στην τελευταία απογραφή του 2011 οι κάτοικοι που καταγράφηκαν στα Φιλιατρά ήταν 5969 άτομα.\nΗ απόσταση από την ΑΘήνα είναι 259 χιλιόμετρα. Η προσέγγιση στα Φιλιατρά γίνεται οδικώς, ενώ για την χρήση άλλου μέσου όπως τρένο, αεροπλάνο ή πλοίο, ο ταξιδιώτης θα πρέπει να μετακινηθεί\nΤα κύρια γεωργικά προϊόντα της περιοχής είναι η ελιά, το αμπέλι και επίσης υπάρχουν στην περιοχή και πολλά θερμοκήπια.\nΑπό τα γνωστότερα αξιοθέατα που μπορεί κάποιος να δει στα Φιλιατρά είναι το μικρό ομοίωμα του πύργο του Άιφελ με 26 μέτρα ύψος, το οποίο βρίσκεται στην βορειοδυτική είσοδο της πόλης. Αυτό το μικρών διαστάσεων τοποθετήθηκε το 1960 με δαπάνη του γιατρού Χαράλαμπου Φουρναράκη.\nΕπίσης, κοντά στο Γυμνάσιο των Φιλατρών υπάρχει και ένα μεταλλικό ομοίωμα της υδρόγειου σφαίρας.\nΣτο κέντρο των Φιλιατρών βρίσκεται η Πλατεία Καποδιστρίου. Εκεί υπάρχει το βενετσιάνικο σιντριβάνι και το ρολόι του Δημαρχείου, το οποία έγιναν τον 19ο αιώνα με έξοδα των ντόπιων.\nΆλλα σημαντικά κτίρια των Φιλιατρών είναι το κτίριο του δημαρχείου και το νεοκλασικό κτίριο του Λυκείου. Σημαντική συμβολή στα πολιτιστικά δρώμενα της περιοχής έχουν και τα δύο πνευματικά κέντρα της περιοχής. Υπάρχει, λοιπόν, το Φουρναράκειο Πνευματικό Κέντρο, το οποίο ιδρύθηκε το 1958 και το Βορρέειο Πνευματικό Κέντρο, το οποίο χτίστηκε το 1977. Τα Φιλιατρά επίσης διαθέτουν και θερινό κινηματογράφο, τον Δημοτικό Θερινό Κινηματογράφο.\nΑνάμεσα στα αξιοθέατα της περιοχής όμως μπορούμε να κατατάξουμε και τους ναούς, οι οποίοι, εκτός από τον πνευματικό τους ρόλο, διακρίνονται και για την σπουδαία τους αρχιτεκτονική. Έχουμε, λοιπόν, τον μητροπολιτικό ναό του Αγίου Ιωάννη (Ιερός Ναός Τιμίου Προδρόμου), ο Ιερός Ναός του Αγίου Νικολάου, ο Ιερός Ναός του Αγίου Αθανασίου, η εκκλησία του Αγίου Γεωργίου των Μπουριάνων και ο Ιερός Ναός Εισοδίων της Θεοτόκου (Ιερός Ναός του Αγίου Χαραλάμπους), ο οποίος είναι και ο πολιούχος των Φιλιατρών. Τιμάται στις 10 Φεβρουαρίου με Θεία Λειτουργία και μεγάλο πανηγύρι. Σημαντικές εκκλησίες και μοναστήρια, μνημεία μεσαιωνικά και βυζαντινά, σώζονται και στην ευρύτερη περιοχή κοντά στα Φιλιατρά, όπως η μονή του Αγίου Χριστοφόρου, ο Άγιος Διονύσιος Μόραινας, το ιστορικό εκκλησάκι της Παναγίας της Βλαχέρνας, η Ιερά Μονή Ευαγγελίστριας και ο παλαιός βυζαντινός Ιερός Ναός της Αναλήψεως του Σωτήρα, που θεωρείται ο αρχαιότερος σταυρεπίστεγος ναός και χρονολογείται στον 12 αιώνα Μ. Χ.


Η Πυροσβεστική Υπηρεσία , συμβουλεύει\nΗ ΠΥΡΟΣΒΕΣΤΙΚΗ ΥΠΗΡΕΣΙΑ ΣΥΜΒΟΥΛΕΥΕΙ\n· Θυμηθείτε! Μην τοποθετείτε ηλεκτροφόρα καλώδια κάτω από χαλιά, μοκέτες κ.λ.π. Μπορεί να φθαρούν χωρίς να το αντιληφθείτε ή να δημιουργηθεί βραχυκύκλωμα με κίνδυνο πυρκαγιάς.\n· Μην καρφώνεται οπουδήποτε στους τοίχους καρφιά, χωρίς να είστε σίγουροι ότι δεν περνούν αγωγοί ηλεκτρικού ρεύματος . Υπάρχει κίνδυνος ηλεκτροπληξίας.\n· Όταν αποσυνδέετε κάποια συσκευή από το ρεύμα προσέξτε! Μην αγγίζεται τα γυμνά άκρα του φις, γιατί υπάρχει το ενδεχόμενο να έχει παραμείνει συσσωρευμένο ρεύμα στη συσκευή, ικανό να προκαλέσει ακόμη και το θάνατο.\n· Αποφεύγετε να τοποθετείτε καθρέπτες πάνω από το τζάκι, κοντά σε θερμάστρες κ.λ.π. Προσελκύουν τα άτομα, με αποτέλεσμα να πλησιάζουν πολύ κοντά , χωρίς να το αντιλαμβάνονται. Υπάρχει έτσι φόβος να πιάσουν φωτιά τα ρούχα τους.\n· Μην τοποθετείτε στις ηλεκτρικές ασφάλειες σύρμα ή αλουμινόχαρτο, γιατί είναι επικίνδυνο.\n· Όταν χρησιμοποιείται υγρά καθαρισμού για ρούχα, δάπεδα , συσκευές , πρέπει να ξέρετε ότι είναι εύφλεκτα. Μην ανάβετε λοιπόν σπίρτα, αναπτήρα ή διακόπτη ηλεκτρικού ρεύματος, γιατί μπορεί να υπάρχουν ακόμη στο χώρο ατμοί από τα υγρά αυτά.\n· Μην ξεχνάτε πως τα παιδιά ενθουσιάζονται και εντυπωσιάζονται μπροστά στη θέα της φωτιάς, γι αυτό και αρέσκονται να παίζουν με αυτή, μη γνωρίζοντας τους κινδύνους.\n· Μην αφήνετε τα παιδιά σας να παίζουν με σπίρτα ή αναπτήρες, καθώς και με παιχνίδια που λειτουργούν με ηλεκτρικό ρεύμα, χωρίς να τα επιβλέπετε.\n· Πριν φύγετε από το σπίτι σας, ελέγξτε αν υπάρχουν αναμμένες οικοσυσκευές ή τυχόν ξεχασμένα σκεύη μαγειρέματος πάνω σε αναμμένες εστίες.\n· Τοποθετήστε τα σκουπίδια στα ειδικά κατασκευασμένα δοχεία στο πεζοδρόμιο και σκεπάστε τα καλά. Και κάτι πολύ σημαντικό, τοποθετήστε τα μακριά από κρουνούς της Πυροσβεστικής.\n· Κανένας κανονισμός, μέχρι σήμερα, δε σας υποχρεώνει να εφοδιαστείτε με πυροσβεστήρα για το σπίτι. Μπορεί, όμως, να σας προσφέρει πολλά σε μια δύσκολη στιγμή. Αν τον προμηθευτείτε, διαβάστε προσεχτικά και τηρήστε τις οδηγίες, που αναγράφονται σε αυτόν. Αν δε γνωρίζετε τον τρόπο χειρισμού του, ζητείστε πληροφορίες από την πλησιέστερη Πυροσβεστική Υπηρεσία.\n· Όποτε χρειαστείτε τη βοήθεια της Πυροσβεστικής, καλέστε την στον αριθμό 199.\n· Πριν ακόμα προχωρήσετε στην αγορά γης για την ανέγερση κατοικίας, συμβουλευτείτε τις τοπικές αρχές για τα μέτρα πυρασφάλειας που διαθέτει η περιοχή, για την οποία ενδιαφέρεστε.\n· Ελέγξτε αν στην περιοχή σας έχουν τοποθετηθεί πινακίδες με ονόματα οδών και αριθμούς σπιτιών, που διακρίνονται εύκολα από το δρόμο, για να μπορούν οι πυροσβέστες να εντοπίσουν τη κατοικία σας.\n· Έχετε υπόψη σας ότι, οι κατοικίες που οι εξωτερικοί τους χώροι δεν έχουν καθαριστεί από δέντρα, χόρτα και θάμνους, είναι καταδικασμένες εκ των προτέρων και οι πυροσβέστες δύσκολα θα καταφέρουν να τις προστατεύσουν.\n· Εξετάστε το οικόπεδό σας από άποψη πυρασφάλειας. Το σπίτι σας θα πρέπει να βρίσκεται στο επίπεδο τμήμα του. Ο λόγος είναι, ότι μια επίπεδη τοποθεσία είναι πάντοτε πιο ασφαλής από μια επικλινή.\n· Οι κατοικίες με ξύλινη στέγη έχουν περισσότερες πιθανότητες να καταστραφούν σε μια δασική πυρκαγιά, επειδή είναι ευκολότερο να πάρουν φωτιά. Φροντίστε, λοιπόν, η στέγη του σπιτιού σας να είναι κατασκευασμένη μόνο από μη εύφλεκτα ή πυράντοχα υλικά.\n· Κατά την εκπόνηση του σχεδίου της κατοικίας σας, λάβετε μέτρα, ώστε οι σπίθες από κάποια πυρκαγιά που έχει ξεσπάσει σε παρακείμενη δασική έκταση, να μην μπορούν να εισχωρήσουν στο εσωτερικό του σπιτιού, αλλά και αντίστροφα, οι σπίθες από το εσωτερικό να μην μπορούν να μεταπηδήσουν στο δάσος.\n· Οι εξωτερικοί τοίχοι θα πρέπει να είναι κατασκευασμένοι εξ ολοκλήρου από υλικά από υλικά ανθεκτικά στη φωτιά. Επίσης, είναι πολύ σημαντικό να διατηρείτε κάθε είδους εύφλεκτη βλάστηση, σωρούς ξύλων και μπάζα μακριά από τους τοίχους.\n· Για μεγαλύτερη ασφάλεια, καλύψτε όλες τις καμινάδες, το εξωτερικό της σοφίτας και τους υπόγειους αγωγούς εξαερισμού με ειδικό, μη εύφλεκτο, συρμάτινο σύρμα.\n· Μπορείτε, επίσης, να προφυλάξετε, εξωτερικά, τα παράθυρα και τις γυάλινες πόρτες, τοποθετώντας παντζούρια και μπαλκόνια από μη εύφλεκτα υλικά, ενώ οι κουρτίνες από πυράντοχα υλικά θα ενισχύσουν την προστασία τους εσωτερικά.\n3. Διαμόρφωση και διατήρηση των εξωτερικών χώρων σύμφωνα με τους κανόνες πυρασφάλειας.\n· Δημιουργείστε μια αντιπυρική ζώνη γύρω από το σπίτι σας, ώστε να μειωθούν οι ποσότητες καυσίμων που το περιβάλλουν άμεσα. Αυτό δε σημαίνει ότι το τοπίο γύρω σας θα πρέπει να είναι γυμνό. Είναι γνωστό, ότι ορισμένα φυτά είναι περισσότερο ανθεκτικά στη φωτιά σε σχέση με άλλα.\n· Εάν γύρω από το σπίτι σας υπάρχει γρασίδι, θα πρέπει να το διατηρείτε σε χαμηλό ύψος, ενώ μπορείτε να τοποθετήσετε και παρτέρια μα διάφορα λουλούδια και λαχανικά.\n· Στις περισσότερες περιοχές, η αντιπυρική ζώνη μπορεί να εκτείνεται σε απόσταση τουλάχιστον 10 μέτρων από το σπίτι. Όταν, όμως, το έδαφος είναι επικλινές, ανάλογα με τη κλίση που έχει, θα πρέπει να αυξάνεται και το πλάτος της αντιπυρικής ζώνης.\n· Οι σωροί με τα καυσόξυλα πρέπει να τοποθετούνται σε απόσταση ασφαλείας από το σπίτι, τα εξωτερικά κτίσματα, αλλά και γενικά μακριά από ο,τιδήποτε εύφλεκτο. Οι σπινθήρες από κάποια δασική πυρκαγιά μπορεί να προκαλέσουν ανάφλεξη των ξύλων, με αποτέλεσμα ολόκληρο το σπίτι να τυλιχτεί στις φλόγες.\n· Αποφύγετε το κάψιμο σκουπιδιών μέσα σε κλίβανους αποτέφρωσης ή βαρέλια στην ύπαιθρο, ιδιαίτερα τους θερινούς μήνες, γιατί μπορεί να δημιουργήσουν σπινθήρες, που μεταφέρονται με τον αέρα και προκαλούν δασικές πυρκαγιές.\n· Το σπίτι σας πρέπει να διαθέτει ανιχνευτές καπνού, καθώς και πολλές εξόδους κινδύνου, σε όλα τα επίπεδα, για να μπορέσετε να διαφύγετε σε περίπτωση πυρκαγιάς.


Τον... κατέστρεψαν Ντιλέινι και ριμπάουντ - epirus24.gr ioannina24.gr arta24.gr preveza24.gr igoumenitsa24.gr\nΤο μεγάλο πρόβλημα του Παναθηναϊκού από την αρχή της αναμέτρησης ήταν η άμυνα. Και φυσικά τα ριμπάουντ. Στα πρώτα 2’11” η Μπαρτσελόνα είχε προηγηθεί με 10-2 με μεγάλο πρωταγωνιστή τον Μίροτιτς.\nΟι παίκτες του Παναθηναϊκού έχαναν… όλες τις μάχες των ριμπάουντ και χαρακτηριστικό είναι ότι πήραν το πρώτο τους μόλις 3’23” πριν το τέλος της πρώτης περιόδου… Την ίδια στιγμή που οι παίκτες της Μπαρτσελόνα είχαν… 4 επιθετικά ριμπάουντ!\nΜε το σκορ 28-23 στην πρώτη περίοδο, τα ριμπάουντ να είναι 10-1 και την Μπαρτσελόνα να έχει 7/11 δίποντα και 3/7 τρίποντα οι πράσινοι έπρεπε να ανέβουν βουνό!\nΜε ρεσιτάλ από τον Νικ Καλάθη ο Παναθηναϊκός μείωσε σε 30-28 στα πρώτα λεπτά της δεύτερης περιόδου. Όμως ο αγώνας εξακολουθούσε να πηγαίνει στον ίδιο ρυθμό… Με τις άμυνες να μην είναι σφιχτές και με τους παίκτες του Παναθηναϊκού να χάνουν τα ριμπάουντ. Ο Νίκολα Μίροτιτς (17 πόντους στο πρώτο ημίχρονο) αλλά και ο Μπράντον Ντέιβις (10 πόντοι στο ίδιο διάστημα) ήταν τα άλυτα προβλήματα για τον Παναθηναϊκό.\nΟ Καλάθης (13 πόντοι) δεν έφτανε. Κυρίως η κακή βραδιά του ΝτεΣόν Τόμας επηρέασε τον Παναθηναϊκό σημαντικά, ενώ η τραγική άμυνα και τα χαμένα ριμπάουντ εξακολουθούσαν να πονούν τους πρωταθλητές Ελλάδας.\nΜε το σκορ 55-47 στο ημίχρονο υπέρ της Μπαρτσελόνα, τα πράγματα ήταν εμφανώς προβληματικά. 10 επιθετικά ριμπάουντ είχε η Μπαρτσελόνα και 6 αμυντικά ο Παναθηναϊκός! Οι γηπεδούχοι είχαν 55 πόντους, 28 στο πρώτο δεκάλεπτο και 27 στο δεύτερο. Είχαν 16/22 δίποντα (9/11 στο δεύτερο δεκάλεπτο). Έπρεπε να σταματήσει αυτό το φαινόμενο και σίγουρα αυτό θα γινόταν μέσα από την άμυνα…\nΟ Παναθηναϊκός βελτίωσε σημαντικά την άμυνά του και 3’40” πριν το 30′ βρέθηκε σε απόσταση βολής (60-58). Οι πράσινοι είχαν περιορίσει την δράση του Μίροτιτς και με την άμυνα επιτέλους να λειτουργεί, μπήκαν για τα καλά στη διεκδίκηση του αγώνα.\nΟ Καλάθης συνέχισε να είναι καταπληκτικός, ο Φριντέτ ανέβηκε πολύ επιθετικά, ο Τόμας και ο Μήτογλου τα πήγαν καλά πλέον πάνω στον Μίροτιτς. Ο Παναθηναϊκός είχε μπει σε πολύ καλό δρόμο.\nΌμως άρχισε να ζεσταίνεται ο Μάλκολμ Ντιλέινι ο οποίος με 2/2 τρίποντα έφερε την Μπαρτσελόνα στο 68-61. Παρέμεινε καυτός, πάντως, ο Φριντέτ πάντως που έφτασε τους 17 πόντους από το 28′ και οι πράσινοι είχαν βρει ένα σταθερό σημείο αναφοράς στην επίθεση.\nΜε το σκορ 71-65 στο 30′, η βελτίωση στην άμυνα του Παναθηναϊκού ήταν εμφανής. Και οι πράσινοι είχαν το δικαίωμα να πιστεύουν στη νίκη.\nΜε το πρώτο τρίποντο (μετά από πέντε άστοχες προσπάθειες) του Τόμας ο Παναθηναϊκός μείωσε σε 81-77 ενώ απέμεναν 6 λεπτά για το τέλος. Παράλληλα οι πράσινοι είχαν βρει και άλλο ένα σημείο αναφοράς στην επίθεση με την άνοδο του Ράις.\nΌμως δύο τρίποντα από Ντιλέινι και Χάνγκα έφεραν την Μπαρτσελόνα στο 87-79. Και λίγο αργότερα σε διψήφια διαφορά (94-81), με τον Ντιλέινι να γίνεται πλέον το άλυτο πρόβλημα στην άμυνα του Παναθηναϊκού και το τελικό 98-86 να σφραγίζει την αναμέτρηση.


ΑΝΕΞΗΓΗΤΑ ΚΑΙ ΑΠΟΚΡΥΦΑ: 3 Ιουλ 2010\nΠΡΟΣ ΥΠΟΥΡΓΕΙΟ ΠΑΙΔΕΙΑΣ(( «όσο πιο πολύ κοιτάζουμε στο παρελθόν, τόσο πιο ικανοί γινόμαστε να κοιτάξουμε στο μέλλον». ))\nΕιδήσεις στα αρχαία ελληνικά απο καθηγητή πανεπιστημίου της Σκωτίας!!!!!!!!!\n«Όταν οι εχθροί σου θα έχουν ξεμάθει την ορθογραφία τους, να ξέρεις ότι η νίκη πλησιάζει»Βλ. ΒολκόφΓράφει: ο Νατσιός Δημήτρης\nΟνομάζεται Χουάν Κοντέρχ. Είναι Ισπανός και διδάσκει αρχαία ελληνικά και λατινικά στο πανεπιστήμιο St. Andrews της Σκωτίας. Ο εν λόγω καθηγητής δημιούργησε μια ιστοσελίδα (www.akwn.net), στην οποία μπορεί ο επισκέπτης να διαβάσει ποικίλες ειδήσεις απʼ όλο τον κόσμο, γραμμένες στην αρχαία ελληνική. (Απʼ όπου και το προλογικό παράθεμα). Στην εφ. «Ελευθεροτυπία» της 30ης Νοεμ, εξήρε την σπουδαιότητα της αρχαίας ελληνικής, δηλώνοντας ότι «όσο πιο πολύ κοιτάζουμε στο παρελθόν, τόσο πιο ικανοί γινόμαστε να κοιτάξουμε στο μέλλον».\nΒεβαίως, αν την ιστοσελίδα την «έστηνε» Έλληνας, είναι σίγουρο ότι θα στιγματιζόταν ως εθνικιστής, οπισθοδρομικός, η γνωστή, δηλαδή, συνταγή «εξόντωσης διά της γραφικότητος». Η μετάφραση του Μάικλ Τζάκσον σε Μιχαήλ Ιάξων είναι σίγουρα… καλόγουστη γραφικότητα.\nΚι όμως η προοδευτική «Ελευθεροτυπία» εκθειάζει τον Ισπανό καθηγητή. Είναι «Ευρωπαίγος» βλέπετε, πεπολιτισμένος. Στους ξένους επιτρέπεται η αρχαιογνωσία και αρχαιογλωσσία, «η απληστία περί την (ελληνικήν) παίδευσιν». (άγιος Γρηγόριος ο Θεολόγος). Στα καθʼ ημάς, παρόμοιες απόπειρες χαρακτηρίζονται «ιδεολογικοποιημένη προσέγγιση των αρχαίων ελληνικών» και κρυπτοφασισμός. Κι ενώ, όπως συμβαίνει σε τούτο τον τόπο, μας βάζουν τα γυαλιά οι ξένοι, εμείς, απτόητοι και τυφλοί, οδεύουμε ολοταχώς «εις βόθυνον».\nΠριν από λίγες ημέρες ο πρόεδρος Γεώργιος (οι γιατροί, μαθεύτηκε, του συνέστησαν «αφωνία» λόγω προβλήματος, σύσταση, μάλλον, περιττή…) επισκέφτηκε τον παλιό και γεραρό, υπεραιωνόβιο καθηγητή Εμ.Κριαρά (104 ετών). Ο κ. Κριαράς «επιτέθηκε» και πάλι κατά των αρχαίων, προτείνοντας την κατάργησή τους στο Γυμνάσιο. Το 2005 σε άρθρο του έγραφε: «Οι απόφοιτοι του Δημοτικού Σχολείου έρχονται σήμερα στο Γυμνάσιο ακατάρτιστοι ακόμη και στα βασικά στοιχεία της νέας μας γλώσσας». (Εφ. «Μακεδονία», 23 Οκτ 2005). Δεν διευκρινίζει όμως γιατί οι μαθητές πλέουν χωρίς κατάρτι (ακατάρτιστοι) και καταποντίζονται γλωσσικώς. Μήπως αυτό που καταδικάζει, την εκμάθηση των αρχαίων, είναι και η αιτία της περιρρέουσας γλωσσικής αφασίας και πνευματικής στειρότητας;\nΟ κ. Κριαράς ήταν και ο πρωτομάστορας του εγκλήματος, του ανοσιουργήματος κατά της γλώσσας μας, που ονομάζεται κατάργηση της ιστορικής ορθογραφίας και επιβολή, κρυφίως και δολίως, της λεγόμενης μονοτονικής γραφής. Αλλά «ανήρ δύσοργος εν γήρα βαρύς». (Σοφοκλής).\nΕίναι γνωστό πως το θέμα της γλώσσας δεν έμεινε αμόλυντο από τα «προοδευτικά» παραισθησιογόνα. Υποστηρίζεις την ιστορική ορθογραφία, την αρτιμελή γλώσσα μας, την γλώσσα του Παπαδιαμάντη, του Κόντογλου, του Σεφέρη, του Ελύτη, του Ρίτσου, του Βρεττάκου και την εισαγωγή της, κυρίως στο Δημοτικό, στην «εξοπλιστική ηλικία» των παιδιών, είσαι αμετανόητος εθνικιστής. Γράφει ο Χρ. Γιανναράς σε άρθρο του στην «Καθημερινή» της Κυριακής 7 Δεκ: «Γιʼ αυτό και δεν παράγεται πια πολιτική στην Ελλάδα, μόνο αναμασήματα μεταπρατικής κενολογίας για διαιώνιση της τεταρτοκοσμικής καφρίλας. Δεν τολμάει πολιτικός λόγος να ζητήσει λ.χ. περισσότερα Αρχαία Ελληνικά στο σχολείο, Αρχαία Ελληνικά από το Δημοτικό, αφού η στέρεα δομή τους επιτρέπει να διδάσκεται η γλώσσα ως λογική συνεπιφέροντας και τη διδασκαλία των μαθηματικών ως γλώσσας – θα χλευαστεί αμέσως η πρόταση σαν εθνικισμός. Δεν νοιάζονται τα μαρξιστοδιαφωτιστικά υβρίδια για καλλιέργεια της σκέψης και της κρίσης, μάχονται φαντάσματα…».\nΤα μαρξιστοδιαφωτιστικά ή νεοταξικά υβρίδια και σταγονίδια μπορεί να ποδοπατούν τα τζιβαϊρικά μας, δεν σημαίνει όμως ότι αλυσοδένουν και τη σκέψη μας.\n«Εισίν νεφέλαι άνυδροι υπό ανέμων περιφερόμεναι, δένδρα… άκαρπα».\nΠιστεύω, ακραδάντως, πως η μόνη λύση, μια και βιώνουμε μια νέας μορφής Τουρκοκρατία, κατά τον αείμνηστο Μ. Χατζηδάκι, είναι το «Κρυφό Σχολειό».\nΠαράδειγμα: Όταν διδάσκω Έκτη Δημοτικού, τις δύο «ελεύθερες» εβδομαδιαίως ώρες της λεγόμενης «ευέλικτης ζώνης», τις αφιερώνω στη διδασκαλία των αρχαίων ελληνικών. (Εδώ και μια δεκαετία). Δεν χρειάζεται να είσαι «κλασικός» φιλόλογος για να τα διδάξεις σε παιδιά του Δημοτικού.\nΕπιμένω περισσότερο στα κείμενα. Επιλέγω τους ωραιότατους και διδακτικότατους μύθους του Αισώπου ή Ευαγγελικές Περικοπές (αμφότερα προγραμμένα από την ύλη του σχολείου»), βάζω τους μαθητές να αντιγράψουν και να διαβάσουν το κείμενο (για να «σπάσει» η γλώσσας τους) και στη συνέχεια προσπαθούμε να το μεταφράσουμε, για να κατανοήσουν την συνέχεια, το αδιάλειπτο της γλώσσας μας. Κατόπιν διδάσκω απλούς κανόνες τονισμού και, όσο εγκολπώνονται οι γνώσεις, προχωρούμε σε κλίσεις ουσιαστικών και ρημάτων. (Τις πιο απλές και ομαλές μορφές των κλίσεων).\nΤι παρατήρησα κατά την διάρκεια της διδαχής των αρχαίων ελληνικών; Οι μαθητές μου με ζήλο, μεράκι, φιλότιμο, θα έλεγα και συγκίνηση, προσεγγίζουν τα προγονικά θησαυρίσματα. Καμαρώνουν κιόλας, γιατί σʼ αυτούς έλαχε η τιμή να είναι οι κληρονόμοι της εξαίσιας γλώσσας. Τους διαβάζεις «και ελθόντες εις την οικίαν είδον το παιδίον μετά της Μαρίας της μητρός αυτού και πεσόντες προσκύνησαν αυτώ…», από το κατά Ματθαίον, το κατανοούν αμέσως και χαίρονται. Και πώς αλλιώς. Μιλούν την γλώσσα των αγγέλων, την ελληνική «επειδή οι άγγελοι δεν ξέρουνε γλώσσες. Μιλάνε μεταξύ τους με μουσική». (Βρεττάκος, «Η ελληνική γλώσσα»).\nΕπιπροσθέτως την ώρα του μαθήματος επικρατεί απόλυτη ησυχία, σχεδόν ευλαβική. Γιατί; Διότι, κατʼ αρχάς, τα κείμενα μοσχοβολάνε από αξίες. Δεύτερον. Όταν ζητάς από τους μαθητές να γράψουν τη λέξη, για παράδειγμα, «υγρός», πρέπει να σκεφτούν δύο κανόνες. Την δασεία του ύψιλον και την οξεία της βραχύχρονης συλλαβής. Έξοχη διανοητική άσκηση. Ο νους πειθαρχεί, δεν αλητεύει εδώ κι εκεί. Και το σημαντικότερο, όπως προείπα, γεμίζει χαρά η υποτυπώδης αυτή μάθηση τα παιδιά. (Το πλατωνικό «τέρπειν και διδάσκειν»).\nΣήμερα τα σχολεία υποφέρουν από απειθαρχία, γιατί δεν την αντικρίζουν πουθενά τα παιδιά. Το κύρος των δασκάλων είναι ανύπαρκτο, λόγω αδιαφορίας ή και ανικανότητας - τέχνη το διδάσκειν – τα βιβλία, με την παρδαλή ύλη τους, αποβαίνουν συντελεστές και πολλαπλασιαστές της περιρρέουσας ασημαντοκρατίας. Απαχαυνώνουμε τους μαθητές μας διδάσκοντάς τους κάτι έντυπες λίγδες – «μακαρόνια με κιμά» ή «οδηγίες χρήσης καφετιέρας» - και ουσιαστικά τους περιφρονούμε.\nΓράφει σοφός άνθρωπος: «Όταν ο κουκουλοφόρος νεαρός - μαθητής πετροβολεί μια τζαμαρία, αναγκάζει τα αντικείμενα να τον χειροκροτήσουν ή να τον προσέξουν, μια και οι πάντες τον αγνοούν» και κυρίως το σχολείο. Πώς, αλήθεια, μπορεί να εξηγηθεί η σύλληψη μαθητών Δημοτικού για βιοπραγίες;\nΠΗΓΗ(( http://kasopionline.blogspot.com/2010/07/blog-post_9690.html ))\nΠΡΟΣ ΥΠΟΥΡΓΕΙΟ ΠΑΙΔΕΙΑΣ(( «όσο πιο πολύ κοιτάζουμε...


Κατάχρηση δικαιώματος - ΜΑΧΗΤΗΣ.gr\nΑρχική » Κιλκισιώτικες κουβεντούλες » Κατάχρηση δικαιώματος\n20 Απριλίου 2017 Κιλκισιώτικες κουβεντούλες\nΠήγα, για το Πάσχα, στην Αξιούπολη απο όπου κατάγομαι.\nΚαι έμαθα ότι την ημέρα του Πάσχα και της Πρωτοχρονιάς, το ΚΤΕΛ Κιλκίς δεν έχει δρομολόγια για Θεσσαλονίκη.\nΓια να είμαι ακριβέστερος δεν ξέρω τι κάνει η πλευρά του Κιλκίς, αλλά της Παιονίας, σίγουρα δεν έχει.\nΤο ερώτημα είναι, γιατί; Και η «απάντηση»: Έτσι!\nΌταν λέμε ότι η απόλυτη ελευθερία στην οικονομία είναι μια μορφή δικτατορίας της αγοράς εννοούμε και κάτι τέτοιο.\nΑς μας απαντήσει, λοιπόν, ένας φιλελεύθερος: Η Πολιτεία παρέχει το δικαίωμα σε μιάν ομάδα πολιτών της να ασκεί μια εργασία και να κερδίζει χρήματα.\nΚαι αυτή η ομάδα, εν ονόματι της ελευθερίας της αγοράς, ασκεί το δικαίωμα καταχρηστικά, …έστω δύο ημέρες τον χρόνο.. Χρειάζεται ή δεν χρειάζεται η παρέμβαση του κράτους;\nΤο ίδιο ισχύει και για πολλούς άλλους τομείς. Χρειάζεται ένας δημόσιος χώρος (δημόσια νοσοκομεία, σχολεία, παροχή κοινωφελών υπηρεσιών);\nΧρειάζεται μιας μορφής κοινωνική πολιτική;\nΉ, τα θεωρούμε όλα αυτά ξεπερασμένα;\nΗ ουσία του δικαιώματος δεν έχει να κάνει με την κατάχρησή του απο τους συνδικαλιστές, όπως έγινε στο παρελθόν στην Ελλάδα.\nΤο ίδιο δικτατορικό είναι να ασκείς ένα δημόσιο λειτούργημα και να το ασκείς καταχρηστικά.\nΕπειδή, για παράδειγμα, επηρεάζονται πολλοί, να κατεβάζεις τους διακόπτες της ΔΕΗ για να διεκδικήσεις προνόμια.\nΜήπως η αριστοτελική μεσότης είναι η λύση;».\n* Κιλκισιώτη δημοσιογράφου της Θεσσαλονίκης


Χιονοδρομικό Κέντρο Βίτσι, φωτογραφίες, εγκαταστάσεις, πίστες, πληροφορίες\nΕίναι στα όρια των νομών Καστοριάς και Φλώρινας, κοντά στο χωριό Πολυκέρασο, σε μια εξαιρετική τοποθεσία που αποτελεί πόλο έλξης και για ομορφιά του τοπίου καθώς και την γραφικότητα των γύρω οικισμών.\nΤο Βίτσι προστατεύεται ως καταφύγιο θηραμάτων και αποτελεί ιδανικό βιότοπο για την απειλούμενη με εξαφάνιση αρκούδα.\nΗ περιοχή έχει μείνει ανεπηρέαστη από την ανθρώπινη δραστηριότητα και διατηρεί την μοναδική ομορφιά της άγριας φύσης.\nΤο χιονοδρομικό κέντρο "Βιτσίου" Καστοριάς απέχει από την πόλη 22 χλμ. Ο δρόμος είναι ασφαλτοστρωμένος, ασφαλής και αποχιονίζεται.\nΑπό Αθήνα θα ακολουθήσετε την διαδρομή προς Λαμία και μετά προς Κοζάνη και από εκεί βορειότερα για Καστοριά.\nΤο χωριό Πολυκέρασο, θα είναι το επόμενο σημείο της διαδρομής σας, αφού το χιονοδρομικό είναι πολύ κοντά σε αυτό.\nΓια τη διαμονή σας στην Καστοριά και την γύρω περιοχή, κοντά στο Χιονοδρομικό Κέντρο Βιτσίου, μπορείτε να κλείσετε δωμάτιο σε κάποιο από τα ξενοδοχεία, παραδοσιακούς ξενώνες και ενοικιαζόμενα δωμάτια.\nΤο χιονοδρομικό κέντρο Βιτσίου διαθέτει 3 αναβατήρες και 5 πίστες μικρής και μέτριας δυσκολίας που θα απολαύσουν οι φίλοι του σκι. Οι πίστες είναι χαραγμένες μέσα σε πυκνό δάσος με κοινή αφετηρία, εξυπηρετούμενοι από το ίδιο lift.\nΔιαθέτει, επίσης, σαλέ, εστιατόριο, καφετέρια snow bar και parking.\nΟνομασία Τύπος Μήκος μ. Υψομετρική Διαφορά μ.\nΣυρόμενος μονοθέσιος 1000 260\nBaby lift 1 Συρόμενος 150\nBaby lift 2 Συρόμενος 150\nΟ μεγάλος συρόμενος αναβατήρας, έχει την δυνατότητα εξυπηρέτησης 850 ατόμων την ώρα και οι δύο baby lift, από 450 άτομα την ώρα ο καθένας.\nΟνομασία Τύπος Μήκος μ. Υψομ. Διαφορά μ.\nΠλευρική 1 2500\nΠλευρική 2 1300\nΑν το ενδιαφέρον σας μονοπωλήσει η υπέροχη Καστοριά, να κάνετε περίπατο στην υπέροχη λίμνη της. Αν σταθείτε τυχεροί και την βρείτε παγωμένη, σίγουρα θα είναι κάτι το μοναδικό.\nΔείτε τον παραδοσιακό οικισμό «Ντολτσό» με τα παλιά αρχοντικά και το Λαογραφικό Μουσείο της πόλης και το Βυζαντινό Μουσείο Καστοριάς στην κορυφή του λόφου.\nΑκόμη επισκεφθείτε το Οικομουσείο και το Μουσείο Ενδυματολογίας (στεγάζεται στο αρχοντικό των Αφων Εμμανουήλ).\nΣτην πόλη της Καστοριάς σώζονται περίπου πολλές βυζαντινές και μεταβυζαντινές εκκλησίες (Ναός Παναγίας Κουμπελίδικης, Ναός Αγίου Στεφάνου, κά.) και αρκετές ακόμη σε ολόκληρο το νομό (Ναός Αγίου Γεωργίου, κά.).\nΕκτός της πόλης επισκεφθείτε το Αργος Ορεστικό (Διοκλητιανούπολη), το Δισπηλιό καθώς και την περιοχή γύρω από το χιονοδρομικό για να θαυμάσετε το τοπίο με την μοναδική ομορφιά της άγριας φύσης.


Απόψεις Λάζαρος Μαύρος Για τον Γ.Γρ. του ΑΚΕΛ εν όψει Κων/πόλεως (6)\n19.01.2016 09:22 Λάζαρος Μαύρος\nΉδη συμπληρώθηκαν13 χρόνια αδιάκοπης εξουσίας των ισλαμιστών στην Τουρκία. Και 13 χρόνια αταλάντευτης υλοποίησης, απ’ τους κυβερνώντες ισλαμιστές του Ερντογάν, της πάγιας, απ’ τη 10ετία του ΄50, στρατηγικής των κεμαλιστών στο Κυπριακό. Εκ της οποίας ούτε κατ’ ελάχιστον παρεξέκλιναν. Αντίθετα: Την εμπλουτίσανε και την έχουν διευρύνει ως Σχέδιο. Ώστε να υπηρετεί τη νεο-οθωμανική στρατηγική τους.\nΈτσι : Ενώ ο τουρκικός επεκτατισμός των κεμαλιστών, από Νιχάτ Ερίμ 1956, σχεδίασε και μεθόδευσε, σταδιακά, επίμονα κι ανυποχώρητα την «Επανάκτηση Κύπρου», με κίνητρο τους λόγους ασφάλειας της Τουρκίας στο «μαλακό της υπογάστριο», ο διάδοχος ισλαμικός νεο-οθωμανισμός του κ. Ερντογάν, με στρατηγικόν μέντορα τον κ. Νταβούτογλου, ορέγεται φωνακτά την Κύπρο ως βατήρα για την «επιθετική θαλάσσια» στρατηγική του στην Αν. Μεσόγειο και στην ευρύτερη περιοχή.\nΔιατυπωμένη πεντακάθαρα στο θεμελιώδες για την πολιτική της Άγκυρας βιβλίο «Στρατηγικό Βάθος», που είχε εκπονήσει ο καθηγητής Νταβούτογλου προτού ανέλθουν οι ισλαμιστές στην εξουσία. Μία στρατηγική, επίμονα ανυποχώρητη, καθ’ όλην τη 13ετία. Ορατή και σε κάθε μικρή ή μεγάλη λεπτομέρεια του μεριδίου υλοποίησής της, που η Άγκυρα, στο πλαίσιο τακτικής, εντέλλεται στους διαδοχικώς επικεφαλής τού εδώ κατοχικού της ψευδοκράτους, Ντενκτάς, Ταλάτ, Έρογλου κι Ακιντζί.\nΣτη σταδιακή, επίμονη κι υπομονετική επίτευξη αυτών των μακροχρόνιων κεμαλικών & ισλαμικών σκοπών «Επανάκτησης Κύπρου», δεδηλωμένος μεσοπρόθεσμος στόχος (και στάδιο) των Τούρκων είναι: Να στερήσουν απ’ τους Έλληνες Κυπρίους την κρατική υπόσταση της Κυπριακής Δημοκρατίας. Ν’ αφαιρέσουν από τα χέρια των Ε/κ το κράτος τους: Το μόνο νόμιμο, διεθνώς αναγνωρισμένο κράτος της Κύπρου. Και στη θέση του να υπάρξει ως «λύση - μετεξέλιξη - κληρονόμος», ένα κράτος Διζωνικού Συνεταιρισμού επί του οποίου - κι αυτό είν’ το σπουδαιότερο - η Τουρκία ΝΑ ΕΧΕΙ, μέσω των Τ/κ και του τ/κ Συνιστώντος Κράτους της, την Ισότιμη Τουρκική Συγκυριαρχία ΕΦ’ ΟΛΗΣ της Κύπρου.\nΓι’αυτόν τον λόγο - θυμηθείτε - είχε ενθουσιωδώς χαιρετίσει η Άγκυρα το Κοινό Ανακοινωθέν Χριστόφια-Ταλάτ 23ης Μαΐου 2008 και την Κοινή Διακήρυξη Αναστασιάδη-Έρογλου 11ης Φεβρ. 2014. Αμφότερα υπόσχονται στην Τουρκία την Ισότιμη Τουρκική Συγκυριαρχία: Τον σκληρό πυρήνα της τουρκικής διεκδίκησης, σ’ αυτό το στάδιο, όστις ονομάστηκε «Σκελετός της λύσης»: «Μια Τ/κ Συνιστώσα Πολιτεία και μια Ε/κ Συνιστώσα Πολιτεία, οι οποίες θα έχουν ΙΣΟΤΙΜΟ Καθεστώς» (23.5.08). «Μια και μόνη κυριαρχία η οποία προέρχεται ΕΞΙΣΟΥ από Ε/κ και Τ/κ» (11.2.14). Και, γι’ αυτό, έκτοτε, η Τουρκία περιφέρει διεθνώς και στον ΟΗΕ και στην ΕΕ, ως τρόπαια, όσα συμφώνησαν 2008 και 2014 με τους Ταλάτ κι Έρογλου, οι Χριστόφιας κι Αναστασιάδης. Τρόπαια ονομαστικώς γεγραμμένα και στο 105σέλιδο Έγγραφο της Τουρκίας προς την ΕΕ, 23.6.2014, περί «Εκλιπούσας Κυπριακής Δημοκρατίας».\nΚαι αυτά γράφονται για να βοηθήσουν, ΙΣΩΣ, τον Γ.Γρ. της Κ.Ε. του ΑΚΕΛ κ. Άντρο στις συνομιλίες όπου τον προσκάλεσε (μόνον αυτόν) ο Υπ.Εξ. της Τουρκίας κ. Μεβλούτ Τσιαβούσογλου….\nΑλλά, ένα ολόκληρο κεφάλαιο, το 5ο (σελ.63-80), στο βιβλίο «Κυπριακό, Παραλογισμοί & Προβληματισμοί» 2010, του πρωτοσυμβούλου του προέδρου Αναστασιάδη κ. Π. Πολυβίου, με τον σκόπιμα… αφελή τίτλο, «Είναι δυνατόν να λυθεί το Κυπριακό με δικαστικές αποφάσεις;», δεν γράφτηκε, άραγε, για να εξουδετερώσει τη συμβολή των νομικών ερεισμάτων και του διεθνούς δικαίου στον διπλωματικό αγώνα και στις «διακοινοτικές» συνομιλίες;


Τα 68 λεπτά που οδήγησαν στην τραγωδία - ΤΑ ΝΕΑ\ntanea.gr > Κόσμος > Τα 68 λεπτά που οδήγησαν στην τραγωδία\nΤα 68 λεπτά που οδήγησαν στην τραγωδία\nΔημητρολόπουλος Περικλής 20 Ιανουαρίου 2012 | 01:29\nΣε μια υπόθεση με πολλές σκοτεινές πλευρές εξελίσσεται το ναυάγιο του «Costa Concordia» στις ακτές της Τοσκάνης κι ενώ τα σωστικά συνεργεία αναμένεται να ολοκληρώσουν σήμερα τις προσπάθειες ανεύρεσης των 21 επιβατών και μελών του πληρώματος που αγνοούνται. Η μοιραία σύγκρουση του κρουαζιερόπλοιου που στοίχισε τη ζωή σε 11 άτομα φαίνεται να οφείλεται σε ανθρώπινο λάθος. Ο,τι ακολούθησε μετά, όμως, βαρύνει αποκλειστικά τον πλοίαρχο Φραντσέσκο Σκετίνο ή πρέπει να αναζητηθούν και αλλού ευθύνες; Το ερώτημα απασχολεί στην Ιταλία Αρχές και μέσα ενημέρωσης. Εισαγγελείς και δημοσιογράφοι επικεντρώνονται στα 68 ολόκληρα λεπτά που μεσολάβησαν από τη σύγκρουση έως τη στιγμή που ακούστηκαν τα επτά σφυρίγματα του συναγερμού (έξι σύντομα κι ένα παρατεταμένο) για να δοθεί το σήμα της εκκένωσης.\nΑπό τους απομαγνητοφωνημένους διαλόγους ανάμεσα στην Ακτοφυλακή του Λιβόρνο και στον πλοίαρχο που είδαν το φως της δημοσιότητας προκύπτουν δύο πράγματα: το ένα είναι ότι ο πλοίαρχος εγκατέλειψε το πλοίο πριν από τους επιβάτες και ότι παρά τις εντολές του επικεφαλής της τοπικής ακτοφυλακής να επιστρέψει για να συντονίσει την επιχείρηση εκκένωσης εκείνος κατέφυγε σε διάφορες δικαιολογίες για να μείνει στην ασφάλεια της στεριάς. Ο διάλογος αυτός επιβεβαίωσε ότι ο Φραντσέσκο Σκετίνο παρέβη τον άγραφο κανόνα, συμβόλαιο τιμής των ναυτικών, που επιβάλλει στον καπετάνιο να εγκαταλείψει τελευταίος το καράβι. Παράλληλα, έκανε την Ιταλία να βρει τον ήρωα που φαίνεται να έχει ανάγκη στο πρόσωπο του Γκρεγκόριο ντε Φάλκο, επικεφαλής της αίθουσας επιχειρήσεων στην Ακτοφυλακή του Λιβόρνο. Η σύζυγος, πάντως, έβαλε τα πράγματα στη θέση τους: «Το πιο ανησυχητικό πράγμα είναι ότι πρόσωπα σαν τον σύζυγό μου, πρόσωπα που κάνουν απλώς τη δουλειά τους κάθε μέρα, γίνονται αμέσως σε αυτή τη χώρα είδωλα, προσωπικότητες, ήρωες. Δεν είναι καθόλου φυσιολογικό…».\nΑπό τον δεύτερο διάλογο αποκαλύπτεται ότι μισή ώρα μετά το χτύπημα στον ύφαλο από το οποίο προκλήθηκε ρήγμα μήκους 70 μέτρων ο Σκετίνο εξακολουθούσε να διαβεβαιώνει την Ακτοφυλακή ότι το μόνο πρόβλημα που αντιμετώπιζε ήταν μια διακοπή ρεύματος και ότι αναζητούσε την αιτία. Θα περνούσε άλλη μισή ώρα, ενώ θα μεσολαβούσε η κλίση του πλοίου για να κατευθύνει το «Costa Concordia» προς το νησί Τζίλιο και να δώσει εντολή για εκκένωση. Ηταν δική του η πρωτοβουλία να μην αποκαλύψει τι είχε συμβείς στις λιμενικές Αρχές; Ηταν δική του απόφαση να δώσει με τόση καθυστέρηση την εντολή για την εκκένωση του πλοίου; Η υπόθεση ότι κανένας πλοίαρχος δεν θα αναλάμβανε μια τέτοια ευθύνη είναι βάσιμη. Και οι υποψίες στρέφονται στην πλοιοκτήτρια εταιρεία, η οποία ενδεχομένως θα ήθελε να αποφύγει τις οικονομικές συνέπειες μιας εκκένωσης. Σύμφωνα με τα ισχύοντα, κάθε επιβάτης που θα έβγαινε στη στεριά θα είχε δικαίωμα να ζητήσει αποζημίωση ύψους 10.000 ευρώ. Με δεδομένο ότι στο κρουαζιερόπλοιο υπήρχαν περισσότεροι από 3.000 επιβάτες, το συνολικό κόστος της αποζημίωσης θα ξεπερνούσε τα 30 εκατομμύρια ευρώ.\nΤα μυστήρια του «Costa Concordia» δεν εξαντλούνται στην καθυστερημένη εκκένωση. Επεκτείνονται σε μια μυστηριώδη ξανθιά Μολδαβή που εμφανίστηκε να δειπνεί μαζί με τον πλοίαρχο λίγο πριν από τη σύγκρουση, περνούν από τον ρόλο και τις ευθύνες του ελληνικής καταγωγής υποπλοίαρχου Δημήτρη Χρηστίδη και της τρίτης καπετάνιου Σίλβια Κορόνικα και φτάνουν έως την κλίση του πλοίου προς τα δεξιά, αν και το ρήγμα βρίσκεται αριστερά. Το γεγονός ότι πλοίο προσέκρουσε στον ύφαλο από την αριστερή πλευρά αλλά μπατάρισε από τη δεξιά έχει προβληματίσει τους ειδικούς.\nΟΙ ΜΠΟΥΚΑΠΟΡΤΕΣ. Σύμφωνα με την πιο λογική υπόθεση, ο Σκετίνο επιχείρησε να σώσει το πλοίο δίνοντας εντολή να ανοίξουν οι μπουκαπόρτες στη δεξιά πλευρά. Με αυτόν τον τρόπο, τα νερά που θα έμπαιναν θα ισοστάθμιζαν θεωρητικά το επιπλέον βάρος από τα νερά που είχαν εισρεύσει από την πλευρά του ρήγματος. Το αποτέλεσμα θα ήταν να μην μπατάρει το κρουαζιερόπλοιο. Φαίνεται, όμως, ότι η θεωρία δεν επιβεβαιώθηκε στην πράξη και ότι τη μοιραία σύγκρουση ακολούθησε ένα μοιραίο λάθος: από κακό υπολογισμό ο υδάτινος όγκος δεξιά ξεπέρασε κατά πολύ τον όγκο αριστερά. Το πλοίο πήρε κλίση με αποτέλεσμα να αρχίσει η αντίστροφη μέτρηση.\nΑν ισχύει αυτή η θεωρία, θα μπορούσε να εξηγηθεί η προσπάθεια του πλοιάρχου να αφήσει στο σκοτάδι τις λιμενικές Αρχές αλλά και το γεγονός ότι καθυστέρησε να δώσει την εντολή εκκένωσης. Ο ίδιος είναι ο πλέον κατάλληλος για να φωτίσει την υπόθεση. Χθες, επέστρεψε στο χωριό του όπου τέθηκε σε κατ' οίκον περιορισμό από τον ανακριτή παρά το γεγονός ότι ο εισαγγελέας είχε ζητήσει την προφυλάκισή του. Στο Μέτα, ένα παραθαλάσσιο χωριό 8.000 κατοίκων κοντά στη Νάπολι, ο Φραντσέσκο Σκετίνο βρήκε τα συναισθήματα αλληλεγγύης που του αρνείται η υπόλοιπη Ιταλία. Κάποιος παλιός καθηγητής του τον περιγράφει ως «καλό και σοβαρό», ένας κάτοικος τον χαρακτηρίζει «ήρωα». Αλλά η επιγραφή στο πανό που κρατούσαν μερικά παιδιά στην κεντρική πλατεία θα μπορούσε να είναι μαύρο χιούμορ: «Πλοίαρχε, μην τα παρατάς».\nA man wears a T-shirt with a message that is equivalent to "Go on board, damn it" in downtown Naples